title: Kausisarja

text: Vuonna 2009 Yle ilmoitti tavoittelevansa kausisarjoilla suurta yleisöä (800 000 katsojaa). Kunkin jakson pituudeksi haluttiin 50 minuuttia, ja sarjan tyylilajiksi ihmissuhdedraamaa, draamakomediaa, koko perhettä houkuttelevaa katsottavaa tai rikosdraamaa, kunhan erityispiirteenä on kosketus suomalaiseen todellisuuteen. Kausisarja voi olla myös menneisyyteen sijoittuva niin sanottu epookkisarja.


title: Kanadan Grand Prix 2002

text: Kanadan Grand Prix 2002 oli Formula 1 -sarjan kauden 8. osakilpailu, joka ajettiin Kanadassa Circuit Gilles Villeneuvellä, Montrealissa, 9. kesäkuuta 2002.


title: Kanadan Grand Prix 2002

text: Ferrari saavutti 150:n voittonsa Michael Schumacherin voiton myötä.


title: Special Olympics

text: Special Olympics on maailman johtava kehitysvammaisten liikunta- ja urheilujärjestö. Järjestön toiminnassa on mukana 2,25 miljoonaa ihmistä yli 160 maasta. Tunnetuin Special Olympics -tapahtuma on maailmankisat, jotka järjestetään kahden vuoden välein niin, että kesä- ja talvimaailmankisat vuorottelevat. Vuonna 1988 Special Olympics sai tunnustuksen Kansainväliseltä olympiakomitealta. Special Olympics -kilpailuja on järjestetty eniten Yhdysvalloissa.


title: Special Olympics

text: Special Olympics -toiminta on tarkoitettu kehitysvammaisille, erotuksena niin ikään KOK:n alaisuudessa järjestettävistä paralympialaisista, joissa kilpailevat pääasiassa liikuntavammaiset.


title: Terry Jacks

text: Terry Jacks (s. 29. maaliskuuta 1944 Winnipeg, Manitoba) on kanadalainen laulaja-lauluntekijä, äänilevytuottaja ja luontoaktivisti. Hänet tunnetaan parhaiten vuoden 1974 kansainvälisestä hitistään ”Seasons in the Sun” (alun perin Jacques Brelin ”Le Moribonde”, jonka suomensi ja levytti Arto Sotavalta nimellä ”Päivät kuin unta”).


title: Terry Jacks

text: Jacks liittyi nuoruudessaan vancouverilaiseen The Chessmen -yhtyeeseen, joka ehti levyttää muutamia paikallisia hittejä ennen hajoamistaan. Jacks aloitti hajoamisen jälkeen musiikillisen yhteistyön Susan Pesklevitsin (s. 1948) kanssa. Tästä syntyi 1960-luvun lopussa ja 1970-luvun alussa suuressa suosiossa ollut The Poppy Family -yhtye. Sen tunnetuimpiin kappaleisiin lukeutuu "Which Way You Goin' Billy?", joka ilmestyi samannimisellä levyllä vuonna 1969 ja nousi kanadalaisten listojen ykköseksi ja myös Yhdysvaltain "Billboardin" kakkoseksi. Single voitti Juno-palkinnon.


title: Terry Jacks

text: Terry ja Susan Jacks menivät naimisiin, mutta avioliitto purkautui yhtyeen hajottua 1970-luvulla. He kuitenkin jatkoivat yhteistyötään: Terry tuotti Susanin ensimmäisen sooloalbumin vuonna 1973. Myös Terry Jacks lähti soolouralle ja sai maailmanlaajuista arvostusta hitillään "Seasons in the Sun". Hänellä on sittemmin ollut toinen avioliitto (päättyi uuteen eroon), josta syntyi tytär Holly.


title: Toshikazu Ichimura

text: Toimi aikidō-opettajana Skandinaviassa syksystä 1966 lähtien. Hän opetti aikidōa ja iaidōa leireillä yleisesti pohjoismaissa mutta vakituisesti hän opetti Uppsalassa, Ruotsissa. Suomessa hän piti ensimmäisen aikidōleirin 1970 Trygve Forsstenin kutsumana. Ichimura sensei myös tiettävästi opetti ensimmäisenä Suomessa iaidōa aikidoleirillä Pietarsaaressa toukokuussa 1971. Tällöin hän opetti ZNKR-iaidōa. Aikidōn pääopettajana Skandinaviassa hän lopetti joulukuussa vuonna 1986, jolloin hän palasi Japaniin luopuen budōharjoittelusta. Paluu johtui osaltaan sensein erimielisyyksistä ruotsalaisten oppilaittensa kanssa, osin hänen kääntymisestään kristinuskoon.


title: Bellamy Brothers

text: (The) Bellamy Brothers on yhdysvaltalainen country-duo. Sen muodostavat kaksi floridalaista veljestä, David (s. 16. syyskuuta 1950) ja Howard Bellamy (s. 2. helmikuuta 1946), jotka nousivat maineeseen 1970-luvulla ja ovat toimineet yhtämittaisesti siitä lähtien.


title: Bellamy Brothers

text: Bellamyn veljekset olivat jo lapsina tekemisissä säveltaiteen kanssa. He opiskelivat Floridan yliopistolla, David pääaineenaan psykologia ja Howard eläinlääketiede. Ensimmäisen konserttinsa he pitivät isänsä kanssa vuonna 1968. Jim Stafford päätti levyttää Davidin kirjoittaman kappaleen "Spiders and Snakes", joka nousi Top 5 -hitiksi. Bellamyt muuttivat ansaitsemillaan varoilla Los Angelesiin, Kaliforniaan.


title: Bellamy Brothers

text: Bellamy Brothers sai levytyssopimuksen Curb Recordsilta vuonna 1975. "Let Your Love Flow" nousi maailmanlaajuiseksi hitiksi pian sen jälkeen. Muihin hitteihin kuuluu Grammyllä palkittu "If I Said You Had a Beautiful Body (Would You Hold It Against Me)" (1979).


title: Bellamy Brothers

text: The Bellamy Brothersin suosio jatkui jonkin aikaa 1980-luvulla. Yhtye siirtyi vuonna 1991 Atlantic Recordsille ja perusti pian oman levy-yhtiönsä Bellamy Recordsin. Vuonna 1999 albumi "Lonely Planet" julkaistiin Blue Hat Recordsin kautta. He ovat 2000-luvun kuluessa palanneet Curb Recordsin esiintyjiksi, ja tuorein albumi "Jesus Is Coming" ilmestyi 8. toukokuuta 2007.


title: Glen Campbell

text: Glen Campbell (22. huhtikuuta 1936 Billstown, Arkansas – 8. elokuuta 2017 Nashville, Tennessee) oli yhdysvaltalainen country- ja popmusiikin esittäjä. Hän sai Grammy- ja Dove-palkinnot, ja hänen hitteihinsä kuuluvat ”Gentle On My Mind”, ”By the Time I Get to Phoenix”, ”Southern Nights”, ”Rhinestone Cowboy” ja ”Wichita Lineman”. Kuusi vuosikymmentä kestäneen uran aikana hänen levyjään myytiin yli 45 miljoonaa.


title: Glen Campbell

text:
Perhe oli musikaalinen ja hänen on sanottu soittaneen kitaraa paikallisissa tanssitilaisuuksissa ja radiolähetyksissä 6-vuotiaana. Lisäksi hän hallitsi basson, rummut, viulun, mandoliinin ja huuliharpun.
1960-luvun alussa Campbell sai useita singlejään country-listoille.


title: Glen Campbell

text: Ennen soolouransa tunnetuinta vaihetta hän oli myös kysytty studiomuusikko, vaikka hänellä ei ollut muodollista koulutusta musiikissa. Hänestä tuli The Wrecking Crew'n jäsen. Hänen erityisosaamistaan oli 12-kielisen kitaran soitto, ja hän teki arvostetun sooloalbumin "The Astounding 12-String Guitar of Glen Campbell". Hän osallistui esimerkiksi The Beach Boysin, Elvis Presleyn ja Ricky Nelsonin levytyksiin.Brian Wilsonin vetäydyttyä esiintymisistä Campbell oli lyhyen aikaa The Beach Boysin jäsenenä, mutta soolouran alkaessa menestyä hän erosi yhtyeestä.


title: Glen Campbell

text: Campbell näytteli John Waynen vastanäyttelijänä elokuvassa "Kova kuin kivi" (1969) ja ansaitsi Oscar-ehdokkuuden elokuvan tunnussävelmän laulamisesta. Hän esiintyi varietee-televisiosarjassa "The Glen Campbell Goodtime Hour" vuosina 1969–1972.


title: Glen Campbell

text: Campbell jatkoi uraansa 2000-luvun puolelle. Hänet otettiin Hollywood Walk of Fameen ja Country Music Hall of Fameen. Hän julkaisi vuonna 1994 omaelämäkertateoksensa "Rhinestone Cowboy".


title: Glen Campbell

text: Hänet pidätettiin marraskuussa 2003 rattijuopumuksesta epäiltynä. Hän tunnusti syyllisyytensä törkeään rattijuopumukseen ja onnettomuuspaikalta pakenemiseen ja vietti 10 päivää vankeudessa.


title: Glen Campbell

text: Kesäkuussa 2011 Campbell kertoi, että hänellä oli todettu Alzheimerin tauti. Hän oli kärsinyt muistihäiriöistä vuosia. Campbell teki jäähyväiskiertueen ”Goodbye Tourin” yhdessä kolmen lapsensa kanssa. 151 konserttia käsittäneen kiertueen viimeinen konsertti oli 30. marraskuuta 2012 Napassa Kaliforniassa.


title: Galanthis

text: Galanthis oli kreikkalaisessa mytologiassa Alkmenen palvelijatar, alhaissukuinen ja kultahiuksinen neito, joka oli aina altis palvelemaan emäntäänsä ja siksi tämän suosikki.


title: Galanthis

text: Alkemenen ollessa synnyttämässä Heraklesta Galanthis toimitti askareita, ja kulkiessaan edestakaisin hän huomasi synnytyksen jumalattaren Eileithyian istuvan alttarin ääressä kädet ja jalat ristissä. Nopeaälyisenä hän yhdisti hitaasti etenevän synnytyksen Heran juonitteluun, ja niin hän huudahti tälle ilosanoman, että Alkemen rukouksiin on vastattu ja tämä on synnyttänyt terveen pojan. Yllättyneenä jumalatar oikaisi raajansa, ja samalla synnytys lähti etenemään. Herakles syntyi nopeasti.


title: Galanthis

text: Galanthis nauroi ja pilkkasi jumalatarta, jolloin tämä hiuksista kiinni tarttuen kaatoi hänet maahan. Rimpuilevan Galanthiin muoto muuttui näätäeläimeksi jumalattaren pitäessä tätä aloillaan, mutta jotain myös säilyikin — hänen hiustensa kultainen väri —, ja hän kulkee yhä sisään ja ulos emäntänsä talosta; lumikot ja hillerit täyttivät kotikissan paikkaa antiikin Kreikassa. Koska lisäksi Alkmenen synnytys oli autettu suusta tulevilla valheilla, määrättiin näätäeläimet synnyttämään jälkeläisensä suun kautta.


title: Tuliportaat

text: Tuliportaat on vuonna 1998 TV1:llä esitetty suomalainen televisiosarja. Sarja on TV1:n Kotikatsomon toinen niin sanottu kausisarja. Sarja sijoittuu lehtiä kustantavaan Lehtitalo-yhtiöön, jossa käydään mm. valtapeliä ja sekalaisia rakkaussuhteita.


title: Tuliportaat

text: Sarjan käsikirjoittaja Irmeli Castrén kirjoitti sarjan myös romaaniksi "Tuliportaat" (Gummerus, 1999).


title: Tuliportaat

text: Yrjö Ranta ja Elias Kaitala perustivat sodan jälkeen yhdessä yrityksen nimeltä Lehtitalo. Lehtitalosta kasvoi vuosien saatossa menestyvä ja arvostettu perheyritys.


title: Tuliportaat

text: Elias Kaitala on kuollut vuosia sitten ja Yrjö Ranta johtaa Lehtitaloa. Sylvi Kaitala, Elias Kaitalan leski, yrittää pitää poikansa Caroluksen puolia Lehtitalossa, vaikka tämä seurusteleekin yhtiöön kuuluvan Peili-lehden päätoimittajan, Soili Jalaspuron kanssa, jota Sylvi ei voi sietää. Yrjö saa sydänkohtauksen ja kuolee. Lehtitalon toimitusjohtajaksi nousee Carolus Kaitala. Yrjö jättää omat lehtitalon osakkeensa vuosia sitten merille lähteneelle pojalleen Laurille, josta kukaan ei ole kuullut mitään yli 25 vuoteen. Lauri löytyy ja loukkaantuu räjähdysonnettomuudessa. Elli hakee hänet Suomeen sairaalaan hoitoon.


title: Tuliportaat

text: Maailmanlaajuinen Everest-konserni on halukas ostamaan Lehtitalon. Everestin Alice Åstad haluaa päästä käsiksi Lehtitaloon. Hän löytää kadonneen Laurin Borneolta ja yrittää ostaa tältä perintönä tulleet osakkeet. Lauri ei myy osakkeita vaan antaa ne pojalleen Sami Rannalle. Alice Åstad ja Antti Mäki ovat kimpassa yrittävät kaikin keinoin saada Lehtitalon itselleen. Alice aikoo ostaa myös Rian osakkeet mutta Ria ei myy.


title: Tuliportaat

text: Soili Jalaspuro pettää Carolusta Lehtitalon markkinointipäällikön Antti Mäen kanssa. Soili tulee raskaaksi ja rientää kertomaan ilouutista Carolukselle. Carolus kertoo, ettei hän voi saada lasta ja samalla Soilin pettäminen paljastuu. Carolus maksaa Soilin ulos yhtiöstä päätoimittajan paikalta ja Sylvi antaa Antti Mäelle potkut, mutta Antti Mäki eroaakin itse maineensa ja tulevan poliittisen uransa takia. Carolus saa tietää että hänellä on tytär Carola nuoruuden rakkautensa Maybellin kanssa. Mr Jarvis eli perunakeisari tunnustaa ja sanoo että Carolus on Carolan isä ja antaa Carolukselle kirjeen missä asia selviää. Antti Mäki seurustelee venäläisen ilotyttö ja tanssijatar Natashan kanssa. Antti ei halua mennä naimisiin Soilin kanssa vaikka Soili niin vaatiikin. Antista aiotaan tehdä Lehtitaloon uusi toimitusjohtaja jos Everest ja Alice Åstad saavat ostettua Lehtitalon itselleen. Sami Ranta alkaa seurustelemaan valokuvamallin Carolan kanssa ja menevät kihloihin. Carola odottaa lasta Julien Beaulle ja karkaa ulkomaille ja jättää sormuksen ja lapun Samille. Sami saa kuulla että Carola on mennyt naimisiin Julien kanssa. Malla soittaa Samille että Carola on vaarassa. Julien Beau on terroristi ja lukinnut Carolan mielisairaalaan. Sami lähtee pelastamaan Carolaa kesken omien kihlajaistensa, Sami meni kihloihin päätoimittaja Kikka Nordbergin kanssa. Sami repii sormuksen irti ja haluaa saada Carolan takaisin.


title: Tuliportaat

text: Caroluksen sisar Ria on naimisissa Jakartassa suurlähettiläänä työskentelevän Henrik af Näfverhornin kanssa. Henrik on bi ja hänellä on suhde heidän miespalvelijansa Sudarkon kanssa. Kun tämä salaisuus paljastuu Rialle, hän ratkeaa ryyppäämään ja palaa takaisin Suomeen äitinsä luokse. Ria menee katkaisuhoitoon ja Henrik valitaan Washingtonin-suurlähettilääksi. Lehtitalo on konkurssin partaalla ja Everest konserni on halukas ostamaan Lehtitalon, mutta Sylvi ei halua myydä. Ria palaa katkaisuhoidosta nähtyään skandaaliuutisen lehdestä. Ria onnistuu pelaamaan lisää aikaa, sillä aikaa kun Carolus makaa sairaalassa. Carolus sai sydänkohtauksen, mutta selviää. Carola lähtee Amerikkaan tapaamaan isoisäänsä Mr Jarvisia eli Idahon perunakeisaria jotta tämä antaisi rahat Lehtitalon pelastamiseksi. Perunakeisari suostuu ja Carola ja Perunakeisari saapuvat Suomeen. Pankinjohtaja saapuu Lehtitaloon ja sanoo kaupoista ei tule mitään ulkomailta on löytynyt rahoitus. Sylvi ja koko Lehtitalon väki helpottuu Perunakeisari ja Carola astuvat ovesta sisään. Lehtitalo on pelastettu. Antti Mäki ja Soili Jalaspuro juoksevat pois paikalta. Alice aikoo vielä palata kostaa Lehtitalolle. Antti Mäki karkaa Lontooseen ja nostaa Soilin tililtä rahat. Sami ja Carola saavat toisensa viimein ja menevät naimisiin. Lopuksi Lauri ja Elli Ranta juttelevat ja Elli sanoo hyvästit mutta juokseekin Laurin luo ja suutelee tätä.


title: Gershon Kingsley

text: Gershon Kingsley (s. 28. lokakuuta 1922) on saksalaissyntyinen yhdysvaltalainen lauluntekijä, joka on tullut tunnetuksi muun muassa vuonna 1969 julkaistulla instrumentaalikappaleellaan "Popcorn". Amerikkalainen popyhtye Hot Butter on levyttänyt siitä myöhemmin oman versionsa.


title: Gershon Kingsley

text: Kingsley perusti First Moog Quartetin vuonna 1970. Hänen tuotannossaan on edustettuna laaja kirjo musiikin tyylisuuntia, kuten avantgarde, pop ja elektroninen musiikki.


title: Androgeenit

text: Androgeenit eli mieshormonit ovat sukupuolihormoneiksi kutsuttavia steroidihormoneja, jotka aiheuttavat miehelle tyypillisten sukupuolitunnusmerkkien kehittymisen. Voimakkaimmin miehisten piirteiden kehittymiseen vaikuttaa kiveksissä syntyvä testosteroni.Androgeeneja muodostuu molemmilla sukupuolilla lisämunuaisen kuorikerroksessa. Lisäksi naisilla munasarjat erittävät jonkin verran androgeenejä. Miehillä aivolisäkkeen gonadotroopiset hormonit vaikuttavat lisäksi kiveksiin ja stimuloivat niitä tuottamaan testosteronia ja lisääntynyt mieshormonien määrä saa aikaan murrosiän alkamisen pojilla ja tyypillisten miehisten piirteiden, kuten esimerkiksi peniksen kasvun, karvoituksen lisääntymisen ja äänenmurroksen, alkamisen. Androgeeneillä on myös merkittävä rooli murrosiän niin sanotussa kasvupyrähdyksessä yhdessä kasvuhormonin kanssa. Androgeeneillä on tärkeä anabolinen eli kehoa rakentava vaikutus läpi elämän.


title: Androgeenit

text: Liiallinen mieshormonin tuotanto miehellä voi viitata lisämunuaissairauteen ja aiheuttaa liian varhaista puberteettia ja myöhemmällä iällä ylikorostunutta maskuliinisuutta. Mieshormonin kiveksistä johtuvaa vajetta kutsutaan (primääriseksi) hypogonadismiksi. Se ilmenee murrosiän muutosten puuttumisena tai erittäin heikkona esiintymisenä. (Primääriseen) hypogonadismiin liittyy kivesten pieni koko. Aikuisena mieshormonin vajaus ilmenee alentuneena seksuaaliviettinä ja seksuaalisena kyvyttömyytenä. Murrosiän muutosten puuttuminen tai erittäin heikko esiintyminen voi johtua myös aivojen hypotalamuksesta tai aivolisäkkeen vajaatoiminnasta (hypopituitarismi), jota kutsutaan myös sekundääriseksi hypogonadismiksi. Vastaavat ongelmat voivat johtua myös vähän tai ei lainkaan toimivista androgeenireseptoreista, mikä estää androgeenien vaikutuksen kehon kudoksissa.


title: Androgeenit

text: Naisilla liiallinen androgeenituotanto johtaa miehisten piirteiden ilmaantumiseen eli "virilisoitumiseen". Naisilla ei kuitenkaan ole testosteronia tuottavia kiveksiä, joten huomattava virilisaatio liittyy yleensä naisten steroidien käyttöön kehonrakennuksessa tai kilpaurheilussa. Yleisin virilisoitumisen syy naisilla on munasarjojen monirakkulaoireyhtymä (PCOS), joka aiheuttaa parrankasvua ja hedelmättömyyttä. Naisilla on testosteronia pieniä määriä tuottavat lisämunuaiset, joiden adrenogenitaalinen oireyhtymä (CAH) johtaa virilisoitumiseen.


title: Teppo Heikkilä

text: Teppo Heikkilä (10. maaliskuuta 1983) on suomalainen lentopalloilija. Kestilässä syntynyt yleispelaaja Heikkilä pelaa kaudella 2008-2009 Oulun Ettan väreissä, Lentopallon 1-sarjassa. Heikkilä on pelannut A-maajoukkueessa vuodesta 2005 lähtien.


title: Teppo Heikkilä

text: Heikkilän ura lähti käyntiin Keskilän juniorikouluissa. 16-vuotiaana nuorukaisena hänen tiensä vei Kuortaneen Urheiluopistoon opiskelemaan ja harjoittelemaan Suomen parhaiden poikajunioreiden kanssa. Heikkilä pelasi samalla Suomen nuorten maajoukkueessa menestyksellisesti.


title: Teppo Heikkilä

text: Kaudella 2001-2002 Heikkilä pelasi Kempeleen Pyrinnössä 1-sarjassa, jonka jälkeen hän siirtyi pelaamaan SM-liigaan. Uransa ensimmäisen SM-liigakauden Heikkilä pelasi Oulun Etta väreissä kaudella 2002-2003. Tämän jälkeen hän siirtyi Raision Loimun riveihin, jossa hän voitti Suomen cupin kultaa vuonna 2004 sekä hopeaa 2005. Sieltä tie vei Salon Piivolleyhin, josta palkintokaappiin tuli SM-hopea kaudelta 2006. Tämän jälkeen Heikkilä teki sopimuksen SM-liigaan nousseen Kempeleen Lentopallon kanssa. Kempeleessä hän pelasi aina kaksi kautta, kunnes teki sopimuksen Oulun Ettan kanssa. Tavoitteena on että Oulun Etta nousisi takaisin SM-liigaan. Nykyinen joukkue on Oululainen SunVolley.


title: Teppo Heikkilä

text: Suomen A-maajoukkueessa Heikkilä on pelannut vuodesta 2005 lähtien. Ensimmäinen maaottelu oli Turkkia vastaan 23. elokuuta 2005. Maajoukkueessa Heikkilä on pelannut liberona sekä yleispelaajana. Kaudella 2005 Heikkilä oli voittamassa Euroopan Liigan hopeaa maajoukkueessa ja kesällä 2006 Teppo oli mukana Maailmanliigassa ja maajoukkueen kanssa EM-karsinnoissa, joista Suomi selviytyi Moskovassa pelattaviin EM-kisoihin 2007. Vuoden 2008 Maailmanliigassa Teppo oli jälleen mukana hyvällä menestyksellä.


title: Teppo Heikkilä

text: Heikkilä tunnetaan erittäin kovasta aloitussyötöstään, jota on muun muassa Suomen A-maajoukkue käyttänyt hyväkseen tehokkaasti A-maaotteluissa.


title: Edward Seaga

text: Edward Philip George Seaga ON (s. 28. toukokuuta 1930) on jamaikalainen työväenpuolueen poliitikko, joka toimi saarivaltion pääministerinä lähes koko 1980-luvun. Hän syntyi Bostonissa, Massachusettsissa.


title: Edward Seaga

text: Seaga oli vuosina 1965–1996 naimisissa entisen Miss Jamaica Marie "Mitsy" Constantinen kanssa. Hän meni avioeron jälkeen uusiin naimisiin itseään kolmekymmentä vuotta nuoremman Carla Vendryesin kanssa.


title: Edward Seaga

text: Seaga hoiti Jamaikan pääministerin virkaa aikavälillä 1. marraskuuta 1980 – 10. helmikuuta 1989. Häntä sekä edelsi että seurasi Michael Manley.


title: Tuukka Anttila

text: Tuukka Anttila (s. 13. tammikuuta 1980) on suomalainen lentopalloilija, joka pelaa kaudella 2015-2016 Mestaruusliigaan Raision Loimussa. Hän on pelannut myös Hurrikaani-Loimaassa, Tampereen Isku-Volleyssa, KuPS-Volleyssa, Salon Piivolleyssa, Rocksissa sekä Saksan Bundesliigassa Mörsissä.


title: Tuukka Anttila

text: Tuukka Anttila aloitti pääsarjauransa Tampereen Isku-Volleyn väreissä. Samaan aikaan hän opiskeli Suomen parhaiden lentopallojunioreiden kanssa Varalan Urheilulukiossa Tampereen lähettyvillä. Vuoden Isku-Volleyssa pelattuaan hän vaihtoi kuopiolaisen KuPS-Volleyn joukkueeseen. KuPS-Volleyssa hän voitti uransa ensimmäisen ja toistaiseksi ainoan suomenmestaruuden vuonna 2000 sekä saavutti SM-hopeaa vuonna 1999 ja Suomen cupin voiton vuonna 1998. Tämän jälkeen hän vaihtoi yhden kauden ajaksi helsinkiläiseen Rocksiin, josta hän siirtyi Salon Piivolleyhin.


title: Tuukka Anttila

text: Piivolleyssa Anttila otti nopeasti pääkeskitorjujan roolin ja nousi yhdeksi liigan parhaimmista keskipelaajista. Piivolleyssa Anttila saavutti kolme SM-hopeaa (2004, 2005, 2006) sekä Suomen cupin voiton vuonna 2003. Piivolleysta Anttila lähti kauden 2006 jälkeen ammattilaiseksi Saksan Bundesliigaan, Mörsin joukkueeseen.


title: Tuukka Anttila

text: Bundesliigassa Anttila saavutti nopeasti ison roolin Mörsin joukkueessa. Saksan cupin finaalissa 2007 Mörs kohtasi Mestareiden liigan samalla kaudella voittaneen Friedrichshafenin mutta hävisi eräluvuin 1–3 yli 10 000 katsojan edessä. Kausi oli Anttilalle onnistunut ja hän jatkoi Saksassa myös kauden 2007–2008. Anttila taisteli peliajasta Atlantan 1996 olympiavoittaja Guido Görtzenin sekä Saksan maajoukkuemiehen Ralph Bergmanin kanssa läpi kauden. Möers sijoittui liigassa neljänneksi.


title: Tuukka Anttila

text: Kesällä 2008 Anttila palasi Suomeen Salon Piivolleyn joukkueeseen. Vuonna 2011 hän siirtyi Hurrikaani-Loimaan joukkueeseen ja saavutti keväällä 2012 SM-hopeaa.


title: Tuukka Anttila

text: Anttila lopetti Mestaruusliigassa pelaamisen keväällä 2014 Hurrikaani-Loimaan pronssijuhliin, mutta palasi välivuoden jälkeen. Anttila solmi heinäkuussa 2015 1+1 -vuotisen sopimuksen Raision Loimun kanssa.


title: Tuukka Anttila

text: A-maajoukkueessa Anttila pelasi ensimmäisen kerran vuonna 2000. Ensimmäinen maaottelu oli Viroa vastaan 4. toukokuuta. Vuodesta 2000 lähtien hän on kuulunut joukkueen vakioryhmään.


title: Tuukka Anttila

text: Anttila on naimisissa ja asuu vaimonsa kanssa Salossa. Anttila opiskelee Turun Ammattikorkeakoulussa tietojenkäsittelyn tradenomiksi.


title: Kenneth Hall

text: Kenneth Octavius Hall ON, OJ (s. 24. huhtikuuta 1941, Lucea, Jamaika) on jamaikalainen professori. Hän oli maansa kenraalikuvernööri Howard Cooken seuraajana 2006-2009.


title: Howard Cooke

text: Sir Howard Felix Hanlan Cooke (13. marraskuuta 1915 – 11. heinäkuuta 2014) oli jamaikalainen poliitikko ja maansa kenraalikuvernööri (1991–2006). Häntä seurasi professori Kenneth Hall.


title: Howard Cooke

text: Cookesta tuli vuonna 1958 Länsi-Intian federaation parlamentin ja myöhemmin itsenäisen Jamaikan parlamentin jäsen.


title: Pasi Aarnio

text: Pasi Antero Aarnio (s. 13. huhtikuuta 1947 Vehmaa) on Suomen korkeimman oikeuden jäsen eli oikeusneuvos.


title: Pasi Aarnio

text: Aarnio valmistui oikeustieteen kandidaatiksi vuonna 1971 Turun yliopiston oikeustieteellisestä tiedekunnasta ja suoritti auskultoinnin Viitasaaren tuomiokunnassa, jonka jälkeen hän aloitti Itä-Suomen hovioikeuden esitelijänä vuonna 1973. Hän siirtyi Turun hovioikeuteen, jossa eteni hovioikeudenneuvokseksi 42-vuotiaana vuonna 1989. Sen jälkeen hän on ollut korkeimmassa oikeudessa määräaikaisena esittelijäneuvoksena ja hoitanut Loimaan kihlakunnantuomarin ja Forssan laamannin virkoja. Korkeimman oikeuden jäseneksi hänet nimitettiin vuoden 2001 alusta alkaen. Eläkkeelle Aarnio jäi vuoden 2015 toukokuun alusta, jolloin oli täyttänyt 68 vuotta ja toiminut Korkeimmassa oikeudessa oikeusneuvoksen virassa 14 vuoden ajan.


title: Pasi Aarnio

text: 3. http://korkeinoikeus.fi/material/attachments/kko2/vuosikertomukset/9g8vvvmLp/Vuosikertomus2015_web.pdf


title: The Corries

text: The Corries oli skotlantilainen kansanmusiikkiyhtye, joka tunnetaan skotlantilaisen perinnemusiikin esittäjänä. Vaikka yhtye alun perin esiintyi triona, sen tärkeimmät menestykset ovat Roy Williamsonin ja Ronnie Brownen yhteistyön ajalta. Esiintyessään molemmat muusikot laulavat ja soittavat monipuolisesti erilaisia soittimia, kuten kitaraa, mandoliinia, bodhranrumpua tai combolinkitaraa.


title: The Corries

text: Roy Williamsonin säveltämä ja yhtyeen vuonna 1967 esittämä Flower of Scotland on saanut erittäin suuren suosion erityisesti urheilutapahtumien yhteydessä Skotlannin epävirallisena kansallislauluna ja valittiin yleisöäänestyksessä suosituimmaksi viiden ehdokkaan joukosta. Skotlannin ollessa osa Isoa-Britanniaa sillä ei ole virallista kansallislaulua.


title: The Corries

text: Roy Williamsonin kuoleman jälkeen vuonna 1990 Ronnie Browne on jatkanut yhtyeen kappaleiden esittämistä.


title: Alfa-kierre

text: Alfa-kierre (α-kierre) eli alfa-heliksi (α-heliksi) on β-levyjen eli β-laskosten ohella proteiinien tärkein sekundaarirakenne. α-kierre on sauvamainen, vain yhdestä polypeptidiketjusta koostuva, proteiinin rakenneosa ja se on proteiinin kierrerakenteista vakain.


title: Alfa-kierre

text: α-kierrettä vakauttavat yksittäisen polypeptidiketjun sisäiset vetysidokset. N-terminaalista laskettuna kunkin aminohappotähteen α-hiilen viereisen karbonyylihiilen (CO) happiatomi muodostaa vetysidoksen siitä neljä aminohappotähdettä C-terminaalia kohti olevan aminohappotähteen α-hiilen viereisen aminoryhmän (NH) vetyatomin kanssa. Eli vetysidoksen muodostavien aminohappotähteiden väliin jää kolme aminohappotähdettä. α-kierteen kierteinen rakenne mahdollistaa vetysidoksiin osallistuvien atomien lineaarisen järjestyksen, mikä tekee kierteisestä konformaatiosta hyvin vakaan. Kussakin kierteessä on 3,6 aminohappotähdettä ja kierteen pituus on 5,4 Å eli 0,54 nm. Aminohappojen sivuketjut suuntautuvat kierteen akselilta ulospäin muodostaen kierteen ulkoreunat. Kierteen sisäosassa ei puolestaan ole yhtään vapaata tilaa, koska se on polypeptidirungon atomien täyttämä. Ulkoreunojen sivuketjut voivat olla hydrofiilisiä eli vesihakuisia, hydrofobisia eli vettä hylkiviä tai amfipaattisia eli molempia edellä mainituista. Amfipaattisessa α-kierteessä toinen puoli voi olla hydrofiilinen ja toinen puoli hydrofobinen.


title: Alfa-kierre

text: Proteiineilla on vaihtelevia määriä alfa-kierteitä rakenteissaan. Alfa-kierteiden osuus voi vaihdella muutamasta prosentista lähes sataan prosenttiin. Useat tekijät voivat katkaista alfa-kierrerakenteen: 1) Syklinen aminohappo proliini muodostaa mutkan kierrerakenteeseen. Proliini ei kykene jatkamaan kierrerakennetta, koska sen α-hiilen ja sen viereisen α-aminoryhmän välisen sidoksen kiertyminen on erittäin rajoittunut ja α-aminoryhmä ei kykene osallistumaan polypeptidiketjun sisäisten rakennetta vakauttavien vetysidosten muodostamiseen. 2) Samanmerkkisen sähkövarauksen omaavien aminohappotähdeiden sivuketjujen läheisyys aiheuttaa elektrostaattista hylkimistä, joka estää kierrerakenteen jatkumista. Positiivisesti varautuneita toisiaan hylkiviä sivuketjuja on esimerkiksi arginiinin ja lysiinin välillä. Negatiivisesti varautuneita toisiaan hylkiviä sivuketjuja on esimerkiksi glutamiini- ja asparagiinihappojen välillä. 3) Toistensa lähellä sijaitsevien laajan sivuketjun omaavien aminohappotähteiden välinen steerinen hyljintä voi myös katkaista alfa-kierteen, koska laajoille sivuketjuille ei ole riittävästi tilaa sauvamaisessa rakenteessa. Esimerkiksi valiini ja treoniini voivat aiheuttaa steerisiä ongelmia, koska niiden sivuketjujen β-hiiliin on kiinnittynyt α-hiilen lisäksi kaksi muuta isompaa atomia ja vain yksi vety.


title: Alfa-kierre

text: α-kierteessä esiintyy usein muun muassa alaniinia, leusiinia, lysiiniä, varautumatonta glutamiinihappoa ja metioniinia. Näiden aminohappojen lyhennekirjaimista muodostuu muistisäännöksi sana MALEK. α-kierteeseen ei sovi esimerkiksi proliini, glysiini ja negatiivisesti varautunut aspartaanihappo.


title: Alfa-kierre

text: Eräässä proteiinissa näkyy seuraava kuvio, jos aminohapot pannaan α-kierteen mukaiseen järjestykseen:


title: Didymos Sokea

text: Didymos Sokea (310–398) oli aleksandrialainen varhaisen kirkon teologi. Hänen elämänvaiheistaan tiedetään hyvin vähän. Didymos käsitteli Pyhän Hengen asemaa teoksessaan "De Spiritu Sancto". Teos on julkaistu viimeistään 370-luvun alussa ja se on merkittävimpiä patristisia puheenvuoroja Pyhän Hengen asemasta. Didymos julistettiin harhaoppiseksi Khalkedonin kirkolliskokouksessa vuonna 451.


title: Kinky Friedman

text: Richard S. "Kinky" Friedman (s. 31. lokakuuta 1944 Chicago) on yhdysvaltalainen laulaja-lauluntekijä, kirjailija ja poliitikko. Hän oli vuonna 2006 sitoutumaton ehdokas Teksasin kuvernööriksi ja sai 12,6 % äänistä. Hän aikoi olla ehdolla myös vuoden 2010 kuvernöörinvaaleissa, mutta jätti kampanjansa kesken pyrkiäkseen maatalouskomissaariksi.


title: Kinky Friedman

text: Friedman syntyi juutalaiseen perheeseen. Hän oli lapsuudestaan saakka kiinnostunut musiikista ja shakista. Hänen tunnetuimpiin lauluihinsa kuuluu cover Chinga Chavinin ”Asshole from El Pasosta”. Hän esiintyi myös yhdessä Bob Dylanin kanssa ja vieraili lokakuussa 1976 "Saturday Night Live" -show’ssa.


title: Kinky Friedman

text: Friedman aloitti jännityskirjallisuuden julkaisun 1980-luvulla. Friedman on julkaissut lukuisia dekkareita, joiden pääosassa on New Yorkin Vandam Streetillä asuva Kinky Friedman, sivuhenkilöinä on useita Friedmanin todellisia ystäviä. Oikeasti Friedman asuu Teksasin Austinissa.


title: Kinky Friedman

text: Friedmanilla on myös oma sikarituoteperheensä.


title: Auskultointi

text: Auskultointi (latinan sanasta "auscultare" ’kuunnella tarkasti’) on perinteinen koulutus- ja harjoittelujakso, jolla pätevöidytään opettajaksi tai tuomariksi. Harjoittelijaa nimitetään auskultantiksi.


title: Auskultointi

text: Lakimiehillä auskultointi tapahtuu käräjäoikeudessa, jossa auskultantit ratkaisevat käräjänotaarin virkanimikkeellä muun muassa hakemus-, kiinteistö- ja velkajärjestelyasioita sekä toimivat myös selvimmissä rikos-, riita- ja hakemusasioissa käräjäoikeuden puheenjohtajana. Noin vuoden kestävän auskultoinnin hyväksytysti suorittaneelle oikeustieteen kandidaatille myönnetään hovioikeuden päätöksellä varatuomarin arvonimi.


title: Auskultointi

text: Muodollisesti varatuomarin arvonimi ei ole edellytys tuomarin virkaan nimittämiselle. Käytännössä yleisissä tuomioistuimissa eli käräjä- ja hovioikeuksissa kaikki tuomarit ovat auskultoineet. Sen sijaan hallintotuomioistuimissa on paljonkin tuomareita, jotka eivät ole auskultoineet.


title: Susan Ward

text:
Susan Ward, syntymänimeltään Michelle Susan Ward (s. 15. huhtikuuta 1976, Monroe, Louisiana)
on amerikkalainen näyttelijä ja malli.


title: Mark Dinning

text: Mark Dinning (17. elokuuta 1933 – 22. maaliskuuta 1986) oli yhdysvaltalainen laulaja.


title: Mark Dinning

text: Dinning sai vuonna 1957 levytyssopimuksen tuottaja Wesley Rosen välityksellä. Hän sai suurimman suosion hitillään "Teen Angel", joka nousi "Billboardin" listan ensimmäiselle sijalle 8. helmikuuta 1960.


title: Mark Dinning

text: Dinning ei koskaan saavuttanut uudelleen vastaavaa suosiota, mutta jatkoi musiikkialalla, kunnes kuoli sydänkohtaukseen 52-vuotiaana.


title: Great Coasters International

text: Great Coasters International, Inc. (GCI) on yhdysvaltalainen puisiin vuoristoratoihin erikoistunut yritys. Yrityksen kotipaikka on Pennsylvaniassa ja toimitusjohtajana toimii Clair Hain. GCI:n yhteistyökumppanina on Euroopassa saksalainen Günter Engelhardt GmbH. GCI on saanut tunnustusta tekemästään työstä. GCI:n valmistama Thunderhead-vuoristorata palkittiin 2005 ja 2006 vuoden parhaana puisena vuoristoratana The Golden Ticket Awards -tapahtumassa. Thunderhead sijaitsee Dollywood-huvipuistossa Yhdysvaltain Tennesseessä.


title: Great Coasters International

text: Suomessa on yksi GCI:n suunnittelema ja toteuttama vuoristorata Thunderbird, joka valmistui vuonna 2006. Se sijaitsee Etelä-Pohjanmaalla Kauhavan kunnassa PowerLand-nimisessä huvipuistossa, joka on osana PowerPark-monitoimipuistoa. Samalla Thunderbird on ensimmäinen vuoristorata, jonka yritys on toteuttanut Euroopassa.


title: Ray Peterson

text: Ray A. Peterson (23. huhtikuuta 1939 – 25. tammikuuta 2005) oli yhdysvaltalainen pop-laulaja.


title: Ray Peterson

text: Peterson syntyi Dentonissa, Texasissa, ja toipui lapsuudessaan poliosta. Hän sai levytyssopimuksen RCA Victor Recordsilta vuonna 1957 muutettuaan Los Angelesiin, Kaliforniaan. Keskeisimpiä hittejä olivat myöhemmin Elviksenkin levyttämä "The Wonder of You" sekä "Tell Laura I Love Her" (1960). Myös Britanniassa julkaistiin viimeksi mainitusta Ricky Valancen cover-versio.


title: Ray Peterson

text: Ray Peterson siirtyi myöhemmin Nashvilleen. Muusikonuransa lopetettuaan hän ryhtyi baptistikirkon ministeriksi. Hän kuoli syöpään Tennesseessä 2005. Hän kuuluu Rockabilly Hall of Fameen.


title: Dickey Lee

text: Dickey Lee (s. 21. syyskuuta 1936, Memphis, Tennessee) on yhdysvaltalainen laulaja-lauluntekijä.


title: Dickey Lee

text: Lee alkoi menestyä musiikkialalla muutettuaan Teksasiin. Hänen tunnetuimpia kappaleitaan ovat "Patches", "Laurie (Strange Things Happen)", "I Saw Linda Yesterday", "Never Ending Song of Love" ja "Rocky". Myöhemmiltä Mercuryn-vuosilta ovat peräisin mm. "Workin' My Way to Your Heart" ja "Lost in Love", joista jälkimmäinen on duetto Kathy Burdickin kanssa.


title: Dickey Lee

text: Lee oli mukana kirjoittamassa Tracy Byrdin vuonna 1994 albumilla ja vuonna 1995 singlenä julkaistua laulua "Keeper of the Stars".


title: Tracy Byrd

text: Tracy Lynn Byrd (s. 17. joulukuuta 1966 Texas) on yhdysvaltalainen country-muusikko.


title: Tracy Byrd

text: Byrd on Jerry Lynnin ja Brenda Vaughn Byrdin vanhin lapsi. Hänellä on lisäksi sisko Debra. Molemmat varttuivat Vidorissa, Texasissa. Byrdillä on nykyisin aviopuoliso Michelle sekä kaksi poikaa ja yksi tytär. Perhe asuu Beaumontissa, Texasissa.


title: Tracy Byrd

text: Byrdin ensimmäinen listaykkössingle oli ”Holdin’ Heaven” vuodelta 1993. Toisen listaykkösensä (”Ten Rounds With Jose Cuervo”) hän julkaisi vuonna 2002. Väliin mahtuivat muun muassa hittikappaleet ”Keeper of the Stars” (1995) ja ”I’m from the Country” (1998). Hänen uusin albuminsa "Different Things" on vuodelta 2006.


title: Suomennoskirjallisuus

text: Suomennoskirjallisuus on mitä tahansa muusta kielestä suomen kielelle käännettyä eli suomennettua kirjallisuutta. Se muodostaa yhdessä suomenkielisen ja ruotsinkielisen kirjallisuuden kanssa Suomen kirjallisuuden rungon. Erityisesti suomenkielisessä kirjallisuudessa suomennoskirjallisuus on ollut merkittävässä osassa, sillä suomen kirjakieli on käytännössä luotu kääntämällä.


title: Suomennoskirjallisuus

text: Ensimmäinen julkaistu suomenkielinen kirja, Mikael Agricolan "Abckiria" vuodelta 1543 on osittain alkuperäistä suomen kieltä, mutta suurelta osaltaan se on suomennosta kirkollisista teksteistä. Myös muut Agricolan julkaisut olivat lähinnä kirkollisia käännöksiä, joissa oli muun muassa hänen kirjoittamiaan ohjeita. Kuuluisimpia varhaisia suomenkielisiä alkuperäisteoksia olivat vasta 1800-luvun "Kalevala" (1849) ja "Seitsemän veljestä" (1870).


title: Suomennoskirjallisuus

text: Suomennoskirjallisuuden osuus julkaistusta kaunokirjallisuudesta kasvoi 1900-luvun alkuvuosina merkittävästi. Suomessa oli myös ulkomaisen kirjallisuuden vastustajia, jotka näkivät vieraat vaikutteet turmiollisina. WSOY:n toimitusjohtaja Jalmari Jäntin mukaan vieraan kulttuuripiirin kirjoja käännettiin liikaa. Hänen mukaansa ihmisillä ei ollut edellytyksiä ymmärtää käännettyä kirjallisuutta. Saksalaisuuteen suuntautuneiden lukeneiston edustajien silmissä muun muassa englantilainen kirjallisuus oli pinnallista.


title: Tankendō

text: Tankendō () on japanilaiseen lyhyen miekan tekniikoihin pohjautuva budolaji. Japanin sana "tankendō" muodostuu kolmesta osasta: ""tan"" tarkoittaa lyhyttä, ""ken"" tarkoittaa miekkaa ja ""dō"" tässä tapauksessa tietä. Sananmukaisesti tankendō on siis "lyhyen miekan tie". Tankendōssa harjoitellaan ja kilpaillaan lyhyellä miekalla (, ). Harjoitteluvarusteet riippuvat siitä harjoitellaanko jūkendō-, kendo- vai tankendōharjoittelijan kanssa. Harjoiteltaessa tankendō perusharjoittelua tai suojavarusteissa ("bōgu"), käytetään bambumiekan ("shinai") kaltaista lyhyttä harjoitusmiekkaa ("tanchikutō"). Parikata harjoittelussassa käytetään puista kodachia.


title: Tankendō

text:
Toyaman sotilaskoulussa tutkittiin useiden japanilaisten miekkakoulukuntien () lyhyen miekan tekniikoita. Erityisesti tankendōhon vaikuttaneita koulukuntia ovat japanilaisten Chujō-ryūn () ja Toda-ryūn () lyhyen miekan tekniikat.
Tankendōn tekniikat koottiin kata-sarjaksi vuonna 1921. Tällöin tankendōn katsotaan saaneen nykyisen muotonsa. Tankendōssa on omat kata-sarjansa kodachi-kodachi katalle, kodachi-tachi katalle ja kodachi-juken katalle.


title: Tankendō

text: Vuonna 1956 perustettu Japanin jūkendō-liitto (), otti tankendōn mukaan harjoitteluunsa jūkendōn rinnalle 1978. Vaikka tankendōa harjoitellaan jūkendō-liiton alaisuudessa on se jūkendōsta riippumaton itsenäinen budō-laji. Tankendō ei kuitenkaan ole pistintaistelua niin kuin jūkendō, jonka harjoittelu jäljittelee kiväärissä kiinnitettynä olevan pistimen käyttöä. Shōgō-arvot () ("Renshi", "kyōshi" ja "hanshi") tankendōssa otettiin käyttöön 1982. Japanissa on noin 20 000 tankendōn harjoittelijaa.


title: Tankendō

text: Tankendō on maailmalla erittäin vähän tunnettua esimerkiksi kendoon verraten. Japanissakin tankendō on huomattavasti pienemmän harjoittelijajoukon laji kuin harvinainen jūkendō (). Tankendōn jalkatyö poikkeaa jūkendōsta siinä että tankendōssa oikea jalka on edessä, kuten kendossa. Tavallisin tankendōn valmiusasento on "chudan no kamae" miekan kärjen osoittessa vastustajan sisuspunokseen (Tämä kohta on noin miekkalisäkkeen tasalla rintalastassa, jossa selkäydin päättyy selkärangan kanavassa) , vasemman käden ollessa nyrkissä lantiolla vartalon sivulla. Pistealueita on neljä: pisto keskivartaloon ("dō-tsuki"), lyönti ranteeseen ("kote-uchi"), pisto kurkkuun ("nodo-tsuki") ja lyönti päähän ("men-uchi").


title: Tankendō

text:
Tankendōa voivat harjoitella tankendōkat keskenään tai tankendōka vastaan kendōka tahi jūkendōka. Tankendōkalla on suojahansikas ("kote" ) vain oikeassa kädessä. Tankendōka voikin tarpeen vaatiessa tarttua, torjua tai tehdä käsilukon vasemmalla kädellään. Jūkendōn ja tankendōn pistotekniikat vaativat vastustajalle lisäsuojan olkapäähän ja kylkeen. Tankendōn pistoissa kiai on "jaa" ja lyönnissä kyynävarteen ("kote") tai päähän ("men") voi käyttää kyseisen pistealueen nimeä tai jaa kiaita.
Tankendōssa harjoitellaan perustekniikoita ("kihon"), kilpailua ("shiai") ja muodollista harjoittelua ("kata"). Perusharjoittelussa opettajan roolissa oleva harjoittelua ohjaavaa tankendōkaa nimitetään "uchikata"ksi ja oppilaspuolta "shikata"ksi.


title: Tankendō

text: Tankendōa harjoittellessa kendokaa tai jūkendōkaa vastaan on hallittava hyvin etäisyys ja ajoitus. Tankendōkan lyhyt miekka ("tanchikutō") on näet ulottuvuudeltaan huomattavasti kendōkan shinaita ja jūkendōkan harjoitteluvälinettä () pienempi.


title: Tankendō

text: Tankendōn pari-katassa opettajan roolissa toimivaa kutsutaan "uchikata"ksi ja oppilaan roolissa toimivaa "shikata"ksi.


title: Tankendō

text: Tankendossa on olemassa kolme katasarjaa. Ensimmäisessä sekä opettaja ja oppilaspuoli käyttävät parikatassa lyhyitä puumiekkoja "kodacheja". Kahdessa muussa katasarjassa on lyhyellä puumiekalla aseistautunutta oppilaspuolta vastassa opettaja aseenaan joko pitkä puumiekka "bokken" tai puinen, kiväärin ja pistimen virkaa jukendossa hoitava "mokujū". Näin oppilaspuoli harjoittelee tekniikoita pidempiä ja ulottuvampia asita vastaan.


title: Tankendō

text: Suomessa tankendōon tutustuttiin kevättalvella 2008 kun -sensein seurue vieraili Suomessa ja Virossa (Tallinna 28.02.2008-03.03.2008 ja Helsingissä 03.03.2008-09.03.2008). Ryhmän mukana oli Kon Yoshinobu-sensei Miyagin prefektuurista Tohoku Fukushi yliopistosta. Koska matkavalmistelujen yhteydessä kävi ilmi että Kon-sensei on kyōshi 7.dan tankendōssa, päätettiin kyseistä lajia esitellä Suomessa ja Virossa. Näytösten sekä Virossa että Suomessa herättämän suuren kiinnostuksen johdosta, syksyllä 2008 29-31.elokuuta järjestettiin Helsingin Urheilutalolla Suomen ja Euroopan ensimmäinen tankendō-leiri (yhdessä kendon kanssa). Leirillä oli osaanottajia Suomesta, Virosta, Venäjältä ja Latviasta.


title: Alan Osmond

text: Alan Ralph Osmond (s. 22. kesäkuuta 1949) on yhdysvaltalainen muusikko, joka tuli 1970-luvulla tunnetuksi The Osmonds -popyhtyeen jäsenenä.


title: Alan Osmond

text: Osmond oli aiemmin seurustellut Karen Carpenterin kanssa, mutta meni 16. heinäkuuta 1974 naimisiin Suzanne Pinegarin kanssa. Heidän kahdeksan poikaansa ovat esittäneet musiikkia nimellä "The Osmonds – Second Generation".


title: Alan Osmond

text: Osmond kasvoi suuressa mormoniperheessä. Hänen kaksi vanhinta veljeään, Virl ja Tom, ovat kuuroja. Osmond kykenee MS-tautinsa takia esiintymään enää satunnaisesti.


title: Juhlaraha

text: Juhlaraha on pääsääntöisesti keräilyyn tarkoitettu erikoisraha, joka yleensä lyödään jonkin juhlan, tapahtuman, vuosipäivän tai merkkihenkilön kunniaksi. Juhlarahojen materiaalina on usein kulta tai hopea ja ne lyödään paremmalla laadulla kuin normaalit käyttörahat. Lisäksi niiden lyöntimäärät ovat käyttörahoja pienempiä, minkä takia niiden arvokin on yleensä nimellisarvoa korkeampi.


title: Juhlaraha

text: Jo antiikin aikana painettiin muistokolikoita, joiden aiheena oli jokin merkkitapahtuma tai hallitsijan merkkiteko. Antiikin Roomassa juhlarahoja käytettiin myös maksuliikenteessä. Keskiajalta juhlarahoja ei tunneta kuin muutamia, mutta renessanssin aikana antiikin rahataiteen tultua kiinnostuksen kohteeksi alettiin juhlarahojakin jälleen valmistaa. 1500–1800-luvuilla juhlarahat painettiin yleensä kullasta ja hopeasta, eikä niitä laskettu maksuliikenteeseen. Niiden aiheina oli yleisimmin hallitsijaperheiden jäsenten häät tai hautajaiset.


title: Juhlaraha

text: 1800-luvulla alettiin painaa rahoja kansallisesti ja valtiollisesti merkittävien tapahtumien kunniaksi, joskin vielä hyvin satunnaisesti. Mm. Yhdysvalloissa, Saksassa ja Itävallassa alettiin lyödä juhlarahoja vuosittain 1920–1930-luvuilla. Suomessa ensimmäinen juhlaraha painettiin vuonna 1951, aiheena vuoden 1952 kesäolympialaiset. Nykyisin juhlarahoja painetaan vuosittain useissa eri maissa. Rahapajat valmistavat niitä keräilykohteiksi ja pitävät siten yllä kannattavuuttaan.


title: Juhlaraha

text: Juhlarahat jaotellaan pääasiassa BU- ja proof-laatuihin. BU (brilliant uncirculated) on yleisempi laatu ja se tarkoittaa lyöntikiiltoista rahaa, jossa ei ole käsittelyn jälkiä. Juhlarahoja painetaan monesti myös peilikiiltoisina ns. proof-tekniikalla. Tällaisissa rahoissa jokin osa on täysin peilikirkas ja siitä nousee mattapintaisia kuvioita. Myös joistain käyttörahoista on tehty proof-painoksia.


title: Juhlaraha

text: Suurin osa juhlarahoista on valmistettu kullasta tai hopeasta, mutta myös platinaa on käytetty. Nykyisin joissain rahoissa ja mitaleissa on myös väripainatuksia.


title: Annaleena Hakatie

text:
Annaleena Hakatie (s. 1965 Hyvinkää) on suomalainen muotoilija, taiteilija ja teollisen muotoilun tutkija.
Hakatie valmistui teolliseksi muotoilijaksi Taideteollisesta korkeakoulusta vuonna 1995. Hän on suunnitellut Iittalalle vuodesta 1995 lähtien. Hakatie suunnitteli etenkin lasiesineitä sekä taidelasia, ja hänen teoksiaan on ollut esillä ympäri maailmaa. Hän on myös opettanut Taideteollisessa korkeakoulussa. Nykyään Hakatie toimii vapaana muotoilijana ja teollisen muotoilun tutkijana.


title: Songs for the Rockoning Day

text: Songs for the Rockoning Day on suomalaisen Lordi-yhtyeen nuottikirja, joka julkaistiin 12. helmikuuta 2007. Kirja sisältää nuotit ja sanoitukset kaikkiin Lordin kolmen ensimmäisen albumin ("Get Heavy, The Monsterican Dream, The Arockalypse") kappaleisiin. Lisäksi kirja sisältää kirjoitukset jokaisen albumin teosta ja kappaleiden syntytarinat. Kirja on kokonaan englanniksi kirjoitettu ja esipuheen siihen on kirjoittanut Asko Kallonen


title: Elkie Brooks

text: Elkie Brooks (s. 25. helmikuuta 1945, Salford) on brittiläinen laulaja. Hän aloitti uransa 1970-luvun alun yhtyeessä Vinegar Joe ja on siitä lähtien toiminut soolouralla.


title: Elkie Brooks

text:
Brooks on yli 30-vuotisen soolouransa aikana julkaissut yhdeksäntoista studioalbumia.
Lisäksi tuotanto kattaa lukuisia kokoelmia ja singlejulkaisuja.


title: Nakamura Taizaburo

text: Nakamura Taizaburo (1912, Yamagatan prefektuuri–2003) oli japanilainen sotilas ja budomestari. Hän vaikutti Tsurumissa Yokahamassa jossa hän työskenteli kansainvälisessä iai-batto liitossa () ja opetti battōdōta kuolemaansa asti.


title: Nakamura Taizaburo

text: Nakamura oli 10. dan shodai soke ja hanshi Nakamura-ryū battōdōssa, kendossa 7. dan kyoshi (Japanin kendoliitto), jukendōssa 8. dan hanshi ja tankendōssa 8. dan hanshi. Japanin keisari palkitsi hänet korkea-arvoisella japanilaisella kulttuuripalkinnolla vuonna 1992.


title: Moving Pictures

text: Moving Pictures on kanadalaisen rock-yhtyeen Rushin kahdeksas studioalbumi, joka julkaistiin vuonna 1981. Levy nauhoitettiin Le Studiossa, Morin Heightsissä, Quebecissä.


title: Moving Pictures

text: Albumi myi kotimaassaan Kanadassa nelinkertaisesti platinaa. Samalla se oli Rushin ensimmäinen albumi, joka myi platinaa Yhdysvalloissa. Moving Pictures on edelleen yhtyeen myydyin levy (4 miljoonaa kappaletta myyty Yhdysvalloissa 27. tammikuuta, 1995 mennessä). Sitä pidetään yleisesti yhtyeen viimeisenä kulta-ajan levynä (A Farewell to Kings, Hemispheres, Permanent Waves ja Moving Pictures).


title: Moving Pictures

text: Albumi on musiikillisesti samantyylistä, radioystävällisempää progressiivista rockia kuin edellisetkin albumit, mutta sillä käytetään jo huomattavasti syntetisaattoreita, joista tuli merkittävä tekijä Rushin myöhemmässä 80-luvun tuotannossa.


title: Moving Pictures

text: Kappaleista singlejulkaisujen ohella klassikoksi on noussut myös instrumentaali "YYZ". Se on nimetty alussa kuultavan morsetuksen, Toronton Pearsonin lentokentän koodin, mukaan. Morsetukseen vastaa pian sen rytmiä mukaileva riffi. Kappale tunnetaan myös jäsenten etenkin livenä huipussaan olevasta soitosta. "Witch Hunt" on pelon eri puolia kuvaavan "Fear"- trilogian ensimmäinen osa. Muut osat ovat "The Weapon" albumilta Signals ja "The Enemy Within" albumilta Grace Under Pressure (Tosin vuoden 2002 albumilla Vapor Trails kuultiin sarjan neljäs osa "Freeze"). "Red Barchetta" perustuu Richard S. Fosterin kirjaan "A Nice Morning Drive".


title: Moving Pictures

text: Albumin kannen teko maksoi 9000 dollaria, jonka yhtye maksoi itse varmistaakseen kuvan laadun. Kannen ensimmäinen maalaus kuvaa Jeanne d’Arcia ja toinen on C. M. Coolidgen "A Friend in Need". Kolmas maalaus on yhtyeen singlen "Closer to the Heart" kansi. Kuva on otettu Toronton Queen's Parkissa.


title: Moving Pictures

text: Albumi - Billboard (Pohjois-Amerikka)


title: Half-Life 2: Lost Coast

text: Half-Life 2: Lost Coast on 27. lokakuuta 2005 Steam-jakelualustalle ilmestynyt ensimmäisen persoonan ammuntapeli, jonka Valve Corporation kehitti ja julkaisi "Half-Life 2" -pelin lisäkarttana sekä teknologiademona. "Lost Coast" julkaistiin alun perin Steamissä maksullisena myyntiversiona, poikkeuksena "Half-Life 2":n laillisen version omistavat pelaajat, joille "Lost Coast" oli ilmaisjakelussa. 30. maaliskuuta 2007 Valve kuitenkin ilmoitti, että "Lost Coastin" lataaminen on ilmaista myös Radeon-näytönohjaimella varustetuilla tietokoneilla.


title: Half-Life 2: Lost Coast

text: "Half-Life 2: Lost Coast" kehitettiin pelattavaksi teknologiademoksi, jonka tarkoituksena oli esitellä Valven kehittämän Source-pelimoottorin HDR-valaistustehosteita. HDR-tehoste mahdollisti tietokonepeleissä aikaisempaa realistisemman ja huomattavasti yksityiskohtaisemman valaistuksen, minkä takia pelin suorituskykyvaatimukset ovat myös raskaammat kuin alkuperäisessä "Half-Life 2:ssa".


title: Half-Life 2: Lost Coast

text: "Lost Coast" sisältää myös kommenttiraidan, jossa Valven työntekijät kertovat muiden muassa "Lost Coastin" ohjelmoinnista ja HDR-tehosteen ominaisuuksista. Sekä HDR-tehoste että kommenttiraita ovat myöhemmin olleet mukana esimerkiksi "" -jatko-osassa.


title: Half-Life 2: Lost Coast

text: "Lost Coastin" sisältämä taso oli tarkoitettu alun perin sijoitettavaksi "Half-Life 2":n "Highway 17" - ja "Sandtraps"-jaksojen välille, mutta se poistettiin lopullisesta pelistä. Ennen Lost Coast-kappaletta, Black Mesa East-kappaleessa Eli Vance sanoo tyttärelleen Alyxille radiossa: "head for the COAST, do not go to Rav.., ja lähetys loppuu. Kyseinen viittaa siihen, että heidän tulisi suunnata rannikolle. Siitä nimi Lost Coast.


title: Half-Life 2: Lost Coast

text: Lost Coastia ennen Gordon Freeman on saapunut Black Mesa Eastin "tutkimuskeskukseen" joka toimi samalla myös Combine-imperiumia vastustavan vastarinnan tukikohtana. Gordon oli jo aikeissa luopua HEV-puvustaan ja vaihtaa tavalliseen, valkoiseen laboratoriotakkiin mutta ennen sitä keskus joutuu Combinen hyökkäyksen kohteeksi johtaen siihen että Gordon ja Alyx Vance pakenevat mutta samalla Alyxin isä Eli Vance vangitaan ja toimitetaan Nova Prospektin vankilaan jossa on myös muita vastarinnan jäseniä.


title: Half-Life 2: Lost Coast

text: Demon alussa pelaaja kuulee mätkähdyksen kuin hän olisi pudonnut korkealta, minkä jälkeen pelaajahahmo Gordon Freeman herää St. Olga -nimisen pienen satamakaupungin edustalla. Nimetön vanha kalastaja tunnistaa Freemanin ja kertoo, että Freemanin tehtävänä olisi kukistaa Combinen joukot St. Olgassa. Freemanin tehtävän ensisijaisena tarkoituksena olisi päästä korkean, vuorimaisen kukkulan laella sijaitsevaan suureen kirkkoon.


title: Half-Life 2: Lost Coast

text: Kalastaja johdataa Freemanin ruostuneen metalliportin luokse ja avaa sen, minkä jälkeen Freeman pääsee etenemään kirkkoa kohti. Matkan varrella Freeman kuitenkin kohtaa Combinen sotilaita, jotka tuhoavat kirkolle johtavat puiset portaat. Ilman portaita Freeman joutuu liikkumaan korkealla kallionjyrkänteillä, ja samoihin aikoihin kirkossa sijaitseva laukaisin aktivoituu ja tulittaa St. Olgan kaupunkia "Half-Life 2":ssa nähdyillä päärapuammuksilla (engl. "headcrab shells"). Kun Freeman on kallionjyrkänteitä pitkin noussut huipulle, hän saapuu pienelle pihalle. Pihasta Freeman etenee kirkkoon, mutta rakennuksen sisätiloihin johtava puinen ovi sulkeutuu hänen selkänsä takana.


title: Half-Life 2: Lost Coast

text: Kirkossa ei ole vihollisia, joten Freemanin ainoa tehtävä on tuhota laukaisin. Laukaisimen voi tuhota poistamalla sitä peittävät metallilevyt ja asettamalla laitteiston väliin suurikokoisen esineen, minkä jälkeen laukaisin vaurioituu toimintakyvyttömäksi. Laukaisimen tuhoutuminen kuitenkin käynnistää hälytyksen, jolloin muutamista ammuksista ilmestyy vihamielisiä myrkkypäärapuja (engl. "poison headcrabs"), ja Combinen sotilaat tunkeutuvat kirkkoon. Kun Freeman poistuu kirkosta takaisin piha-alueelle, hän saa vastaansa lisää sotilaita ja paikalle ilmestyneen Combinen taisteluhelikopterin (engl. "gunship").


title: Half-Life 2: Lost Coast

text: Kun Freeman on tappanut kaikki pihalla olevat sotilaat, hän pääsee tasanteelle, minne on asetettu laser-tähtäimellä varustettu raketinheitin ja loputtomasti raketteja sisältävä ammuslaatikko. Freeman onnistuu tuhoamaan taisteluhelikopterin, hänen on laskeuduttava tasanteen alapuolella sijaitseville laudoille ja liikuttava eräänlaisen hissin luokse. Freeman astuu hissiin, joka laskeutuu alas tason aloituspisteelle. Vanha kalastaja onnittelee Freemania St. Olgan asukkaiden pelastamisesta ja pyytää hänet "illalliselle", minkä jälkeen taso päättyy. Se, miten tästä jatkettaisiin jaksoon "Sandtraps", ei ole koskaan käynyt ilmi.


title: David Renton

text: David Lockhart-Mure Renton (Baron Renton, KBE, QC, TD, DL, PC) (12. elokuuta 1908 – 24. toukokuuta 2007) oli brittiläinen poliitikko. Hän istui yli kuusikymmentä vuotta maansa parlamentissa.


title: David Renton

text: Renton istui vuosina 1945–1979 Yhdistyneen kuningaskunnan parlamentin alahuoneen jäsenenä Huntingdonshiren vaalipiiristä. Hänestä tehtiin sen jälkeen elinikäinen ylähuoneen jäsen, ja hän oli ylähuoneen vanhin jäsen 4. huhtikuuta 2004 lähtien. Hän kuoli 98-vuotiaana Abbots Riptonissa, Cambridgeshiressa.


title: David Renton

text: Renton jätti jälkeensä kaksi tytärtä, Carolinen ja Claren. Hänellä oli myös kolmas tytär, Rettin oireyhtymän vammauttama Davina, joka menehtyi lokakuussa 2006. Renton oli vuodesta 1947 naimisissa Claire Cicely "Paddy" Duncanin kanssa, mutta jäi leskeksi vaimon kuoltua syöpään vuonna 1986.


title: Leo Abse

text: Leopold Abse (22. huhtikuuta 1917 – 20. elokuuta 2008) oli brittiläinen poliitikko. Hän syntyi Walesissa ja istui maansa parlamentissa vuosina 1958–1987. Hän oli Labour Partyn jäsen.


title: Leo Abse

text: Absen nuorempi veli Dannie Abse on runoilija ja vanhempi veli Wilfred Abse oli psykoanalyytikko. Myös Leo Abse oli kiinnostunut psykoanalyysistä ja julkaisi parlamentaarikonuransa jälkeen aiheen inspiroimia kirjoja.


title: Leo Abse

text: Abse muistettiin hänen homoseksuaalisuuden laillistavia lakeja ja avioerolain höllentämistä koskevista esityksistään.


title: Sticks and Stones (New Found Gloryn albumi)

text: Sticks and Stones on New Found Glory -yhtyeen kolmas studioalbumi. Se julkaistiin 11. kesäkuuta 2002. Albumi debytoi Billboard 200 -listan neljännellä sijalla ja myi kultaa.


text: Kaikki kappaleet kirjoittanut New Found Glory.


title: Catalyst (albumi)

text: Catalyst on New Found Gloryn neljäs studioalbumi, joka julkaistiin 18. toukokuuta 2004.


title: Catalyst (albumi)


title: Cassim Chilumpha

text: Cassim Chilumpha (s. 29. marraskuuta 1958) on malawilainen poliitikko. Hän oli Malawin varapresidentti 2004-2009 ja ministeri vuodesta 2012. Hän kuuluu Yhdistyneeseen demokraattiseen rintamaan.


title: Cassim Chilumpha

text: Chilumpha pidätettiin hänen kotonaan 28. huhtikuuta 2006 ja kuljetettiin vankilaan Lilongween. Häntä syytettiin maanpetoksesta, ja hänen väitettiin yhdessä Yusuf Matumulan kanssa suunnittelevan Bingu wa Mutharikan surmaamista. Chilumpha todettiin syyttömäksi 26. helmikuuta 2007. Hänen puolueensa piti episodia puhtaasti poliittisena vainona.


title: Cassim Chilumpha

text: Ennen varapresidenttiyttään Chilumpha ehti toimia Malawin talousministerinä Bakili Muluzin hallituksessa vuosina 1998–2000.


title: Cassim Chilumpha

text: Eraannuttuaan Mutharikan puolueesta Chilumpha liittyi Joyce Bandan PP-puolueeseen. Hän oli Bandan hallituksessa energia- ja kaivosministerinä.


title: Cassim Chilumpha

text: Vuoden 2019 vaalien lähestyessä Chilumpha perusti oman puolueen.


title: Pekka Kortteinen

text: Pekka Kortteinen (s. 1. joulukuuta 1975) on entinen suomalainen lentopalloilija. Pelaajaurallaan hänet valittiin SM-liigan parhaimmaksi pelaajaksi vuonna 2007.


title: Pekka Kortteinen

text: Muuramesta lähtöisin oleva Pekka Kortteinen aloitti pääsarjauransa Jyväskylän Metso-Lentiksessä 1990-luvun puolivälissä. Jyväskylästä Kortteinen siirtyi Raision Loimuun tavoittelemaan uransa ensimmäistä SM-mitalia. Mitalia ei kuitenkaan tullut, ja Kortteinen palasi takaisin kotikuntaansa Muurameen, jossa Muuramen Lentopallo (MuurLe) oli noussut SM-liigaan.


title: Pekka Kortteinen

text: Muuramessa Kortteinen pelasi lukuisia kausia ilman käytännön mahdollisuutta voittaa SM-mitalia. MuurLe putosi välillä myös 1-sarjaan, mutta Kortteinen jatkoi silti Muuramessa, SM-liigasta tulleista tarjouksista huolimatta. Muuramen Lentopallo nousi takaisin SM-liigaan kaudella 2005. Kaudella 2006-2007 Kortteinen pelasi parhaimman SM-liigakautensa ja voitti liigan pistepörssin. Kauden päätteeksi hänet valittiin kauden miesliigapelaajaksi. Kortteinen toimi myös Muurlen joukkueen kakkosvalmentajan roolissa kaudella 2007.


title: Pekka Kortteinen

text: Seuraavalla kaudella 2007-2008 Kortteinen jatkoi uraansa Kempeleen Lentopallossa. Hän halusi yrittää uransa viimeistä kertaa SM-mitalia huippujoukkueella. Siirto Muuramesta aiheutti lentopallopiireissä pienen kohun, koska pitkäaikainen Muurlen avainpelaaja oli kotiseurassaan laji-ikonin maineessa. Kortteisen mitalitavoite ei kuitenkaan toteutunut, kun Kempele tippui puolivälierissä. Kauden 2007-2008 jälkeen Kortteinen lopetti aktiiviuransa.


title: Pekka Kortteinen

text: Kortteinen pelasi Suomen nuorten maajoukkueessa vuoden 1995 maailmanmestaruuskilpailussa. Joukkue sijoittui neljänneksi, mikä on nuorten maajoukkueen parhain arvokisasijoituksen maailmanmestaruuskilpailuiss. Samassa joukkueessa pelasivat muun muassa Tuomas Sammelvuo ja Janne Heikkinen.1994-1996 Metso-Lentis


title: Pekka Kortteinen

text: 1997-1999 Raision Loimu


title: Pekka Kortteinen

text: 1999-2007 Muuramen Lentopallo


title: Pekka Kortteinen

text: 2007-2008 Kempeleen Lentopallo


title: Antiokhos II Theos

text: Antiokhos II Theos (286 eaa.–246 eaa.) oli Seleukidien valtakunnan kuningas vuosina 261–246 eaa. Hän seurasi isäänsä Antiokhos I Soteria. Isältään hän peri myös sodan Egyptin kanssa Vähän-Aasian rannikoilla. Antiokhos yritti myös parantaa asemaansa Traakiassa. Hän sai jumalaa tarkoittavan lisänimensä sodan aikana tapettuaan tyranni Timarkhoksen.


title: Antiokhos II Theos

text: Antiokhoksen sotiessa Egyptissä Parthian satraappi Andragoras julistautui itsenäiseksi Persiasta. Vuonna 255 eaa. myös Baktrian satraappi Diodotos I kapinoi. Vuoden 238 eaa. tienoilla Arsakes johti parthialaiset kapinaan Andragorasta vastaan, mikä johti Parthian valtakunnan syntyyn.


title: Antiokhos II Theos

text: Näihin aikoihin Antiokhos oli tehnyt rauhan Egyptissä Ptolemaios II:n kanssa. Antiokhos vahvisti rauhan hylkäämällä aiemman vaimonsa Laodiken ja menemällä naimisiin Ptolemaioksen tyttären Bereniken kanssa. Vuonna 246 eaa. Antiokhos oli jättänyt Bereniken ja tämän lapsen Antiokiaan ja eli aiemman vaimonsa kanssa Vähässä-Aasiassa.


title: Antiokhos II Theos

text: Laodike myrkytti Bereniken, tämän lapsen ja aikanaan Antiokhoksen. Tämän jälkeen hän julisti poikansa Seleukos II:n kuninkaaksi.


title: Hassan Gouled Aptidon

text: Hassan Gouled Aptidon () oli Djiboutin ensimmäinen presidentti. Hän toimi virassa vuosina 1977–1999.


title: Hassan Gouled Aptidon

text: Gouled syntyi issaheimoon Garissan kylässä Pohjois-Somaliassa. Hän oli ennen Djiboutin itsenäistymistä Ranskan Somalimaan senaattori Ranskan kansalliskokouksessa 1952–1958. Issojen ja afarien keskinäiset kiistat johtvat maan itsenäistymisen viivästymiseen, ja ensimmäisenä presidenttinä Gouled joutui tasapainottelemaan issaenemmistön ja afarvähemmistön välillä.


title: Hassan Gouled Aptidon

text: Gouled teki Djiboutista vuonna 1981 yksipuoluejärjestelmän julistamalla oman RPP-puolueensa maan ainoaksi lailliseksi. Sisällissodan puhjettua vuonna 1991 hän suostui perustuslakimuutokseen, joka salli neljä puoluetta. Joulukuun 1992 parlamenttivaaleihin osallistui kuitenkin niistä vain kaksi, ja RPP voitti kaikki 65 paikkaa.


title: Hassan Gouled Aptidon

text: Gouledista tuli arvostettu vanhempi valtiomies, ja häntä kutsuttiin usein sovittelemaan naapurimaiden kiistoja.


title: Hassan Gouled Aptidon

text: Gouled valittiin neljännelle kaudelleen toukokuussa 1993. Hän sai 60,7 prosenttia äänistä. Hän vetäytyi presidentin virasta vuonna 1999 ja sai seuraajakseen veljenpoikansa Ismail Omar Guellehin. Hän kuoli 90-vuotiaana.


title: Dileita Mohamed Dileita

text: Dileita Mohamed Dileita (s. 12. maaliskuuta 1958) on djiboutilainen poliitikko. Hän oli Djiboutin pääministeri 2001–2013. Hän kuuluu RPP-puolueeseen.


title: Dileita Mohamed Dileita

text: Vuonna 2014 hänet nimitettiin Afrikan unionin erityislähettilääksi Libyaan.


title: Vasyl Tsuško

text: Vasyl Petrovytš Tsuško (, s. 1. helmikuuta 1963 Hadrežnoje selo, Tarutinin piiri, Odessan alue) on ukrainalainen poliitikko, sisäministeri Janukovytšin II hallituksessa 1. joulukuuta 2006 – 18. joulukuuta 2007 ja talousministeri maaliskuusta joulukuuhun 2010 Mykola Azarovin hallituksessa. Tsuško valittiin kesällä 2010 Ukrainan sosialistisen puolueen johtoon.


title: Vasyl Tsuško

text: Hän suoritti 1988 Odessan maatalousinstituutin taloudellisessa tiedekunnassa ylemmän korkeakoulututkinnon. Vuonna 2005 hän suoritti sisäasiainministeriön kansallisesta yliopistosta juristin tutkinnon.


title: Vasyl Tsuško

text:
Vuosina 1983–1985 Tsuško oli palvellut asevelvollisena Neuvostoliiton armeijassa. Vuosina 1994–2002 hän toimi kansanedustajana. Vuodesta 1997 hän on ollut Ukrainan sosialistisen puolueen jäsen sekä kesäkuusta 2002 ensimmäinen varapuheenjohtaja Ukrainan radan raha- ja pankkiasioiden valiokunnassa.
Tsuškolla on vaimo, tytär ja poika.


title: Vasyl Tsuško

text: Tsuško tuki pääministeri Janukovytšia valtakamppailussa presidentti Jutštenkoa vastaan. Presidentti otti 25. toukokuuta 2007 lopussa sisäministeriön hallinnoimat Berkut-joukot omaan hallintaansa. 26. toukokuuta 2007 Tsuško sai sydänkohtauksen ja hänet lennätettiin sairaalaan Saksaan. Hänen lakimiehensä mukaan sydänkohtaus johtui myrkytyksestä.


title: Marko Aho

text: Marko Aho (s. 2. helmikuuta 1977) on suomalainen lentopalloilija. Viimeisellä kaudellaan 2010–2011 hän pelasi Sun Volleyssa lentopallon SM-liigassa. Aho on voittanut SM-liigan pistepörssin viisi kertaa.


title: Marko Aho

text: Ahon liigaura alkoi yllättäen, kun Napapiirin Pallokettujen valmentaja Pasi Rautio kysyi haluaisiko hän liittyä Pallokettuihin. Aho tunnetaan vähän urheilua seuraavana ihmisenä, joten hän kysi Rautiolta "Mitä sarjaa te pelaatte". Yllätys oli 18-vuotiaalle nuorukaiselle suuri, kun Rautio vastasi naurahtaen lentopallon SM-liigaa. Alkuhämmästyksen jälkeen Aho sopi, että hän tulee näytille Rovaniemelle, ja jatkoasiat sovitaan myöhemmin.


title: Marko Aho

text: Ahon tulo Rovaniemelle ei sujunut kuitenkaan hauskoilta sattumilta. Ahon saavuttua Napan pukukoppiin, oli huone tyhjä. Nurkassa istui vain "vanha sulkapalloilija" Ahon mukaan, joka osoittatui lopulta legendaariseksi Avo Keeliksi.


title: Marko Aho

text: Pienten hauskojen sattumusten jälkeen sopimuspaperit Napapiirin Pallokettujen kanssa saatiin valmiiksi, ja Aho pelasi uransa ensimmäisen SM-liigakautensa Napapiirin Palloketuissa kaudella 1996. Kaudella 1999 Aho voitti uransa ensimmäisen SM-mitalin, kun NaPa eteni mitalipeleihin ja lopulta pronssille. Ahon luulema "vanha sulkapalloilija", Avo Keel, valittiin liigan parhaimmaksi pelaajaksi. Heti seuraavalla kaudella mitali kirkastui, kun Aho pääsi juhlimaan NaPan kanssa SM-hopeaa. Tiukka finaalisarja päättyi lopulta KuPS-Volleyn historian viimeiseen mestaruuteen.


title: Marko Aho

text: Kaudella 2003 Aho voitti uransa ensimmäisen kerran SM-liigan pistepörssin keskimäärin 22,3 pisteellä per ottelu. Kaudella 2004 Aho oli jälleen liigan pistepörssin ykkösnimi. Kaudella 2005 Aho johdatti NaPan Suomen cupin ja runkosarjan voittoon. Kausi päättyi kuitenkin lopulta pieneen pettymykseen, kun Napa jäi lopulta neljännelle sijalle. Aho voitti liigan pistepörssin ylivoimaisesti, ja hänet valittiin liigan parhaimmaksi pelaajaksi ensimmäistä kertaa urallaan. Kauden jälkeen Ahoi vaihtoi seuraa, ja palasi synnyinseudulleen, ja alkoi pelata liigaan nousseessa Kempeleen Lentopallossa. Vuosia NaPassa kertyi lopulta kymmenen.


title: Marko Aho

text: Kausi 2007 oli Kempeleen Lentopallossa vaikea Ahon kärsittyä polvivaivoista. Polvivaivoista huolimatta hän takoi itselleen pistepörssissä kolmannen sijan. Kempele eteni pudotuspeleihin, mutta putosi toiselle kierroksella. Kaudella 2008 Aho voitti Lentopallon SM-liigan pistepörssin ylivoimaisesti ja teki kaikkien aikojen pistepörssin ennätyksen takoessaan peräti 546 pistettä runkosarjassa. Hän voitti toiseksi tulleen Joensuun Riennon serbihakkurin 131 pisteellä. Aho oli myös liigan paras ottelukohtaisessa pistekeskiarvossa. Hänen keskiarvonsa oli 23,7 pistettä pelissä, kun toiseksi tullaan Muurlen Davon Dzombicilla oli tasan 18 pistettä pelissä. Lisäksi Aho takoi eniten pisteitä hyökkäyksillä koko liigassa, ja oli tehotilastossa omaa luokkaansa. Ilta-Sanomien tähtikisassa hän oli neljännellä sijalla.


title: Marko Aho

text: Kausi 2009-2010 oli tuplamestaruuden vuosi, ensin voitto Perungan Pojista Suomen Cupissa ja keväällä ottelusarja Pielaveden Sampoa vastaan päättyi Sun Volleyn 4-0 voittoon. Aho oli Suomen Cupin pelin kantavia hahmoja erityisesti pelin ratkaisuerässä takoen yksin aika lailla puolet joukkueen pisteistä. Keväämmällä Sun Volleyn kausi näytti pahalta Ahon katkaistua akillesjänteensä puolivälierissä Joensuun Rientoa vastaan pelatussa pelissä. Aho pelasi loukkaantumisensa jälkeen vielä yhden kauden Sun Volleyssa vailla suurempaa menestystä.


title: Marko Aho

text: Aho on pelannut Suomen lentopallomaajoukkueessa 30 A-maaottelua. Ensimmäisen kerran hän pelasi vuonna 2000 maajoukkueessa Timo Hoivalan alaisena. Takana majoukkueen kanssa on MM-karsinnat, EM-karsintoja ja olympiakarsinnat. Vuonna 2005 tullut uusi päävalmentaja Mauro Berruto ei valinnut Ahoa maajoukkueeseen joukkueen nuorennuksen takia.


title: Marko Aho

text: Aho tunnetaan lempinimellä Bambi. Kyseisen lempinimen hän sai kaudella 1996, kun hän saapui Napapiirin Pallokettuihin pelaamaan uransa ensimmäisen SM-liigakauden. Pituutta Aholta löytyi tuolloin 195 cm, mutta painoa vain 74 kg.


title: Marko Aho

text: Henkilökohtaiset:


title: Marko Aho

text: Joukkueessa:


title: Barkat Gourad Hamadou

text: Barkat Gourad Hamadou (1. tammikuuta 1930 – 18. maaliskuuta 2018) on djiboutilainen RPP-puolueen poliitikko. Hän toimi pääministerinä yli kaksikymmentä vuotta vuosina 1978–2001. Hän erosi terveyssyistä, ja hänen seuraajakseen tuli Dileita Mohamed Dileita.


title: Seleukos II Kallinikos

text: Seleukos II Kallinikos tai Pogon oli Seleukidien valtakunnan kuningas vuosina 246–225 eaa. Hän seurasi Antiokhos II Theosta. Hänen nimensä epiteetit tarkoittavat ”kaunista voittajaa” ja ”parrakasta”.


title: Seleukos II Kallinikos

text: Seleukoksen äiti, entinen kuningatar Laodike julisti poikansa kuninkaaksi, kun hänen tukijansa Antiokiassa murhasivat uuden kuningattaren Bereniken ja tämän pojan. Antiokhos oli mennyt naimisiin Bereniken kanssa vahvistaakseen rauhan Egyptin Ptolemaios II:n kanssa, jonka tytär Berenike oli. Tämän selkkauksen tuloksena Ptolemaios III, Bereniken veli, julisti uudelleen sodan. Egyptiläisjoukot marssivat voitokkaasti aina Tigrikselle asti ja pidemmällekin. Seleukidivaltakunnan itäiset provinssit antautuivat egyptiläisille ja Egyptin laivasto ahdisteli Anatolian rannikoita. Anatolian sisäosat säilyivät Seleukoksen joukkojen hallinnassa. Kun Ptolemaios palasi Egyptiin, Seleukos palautti hallintaansa myös Syyrian pohjoisosat ja lähinnä olleet Iranin osat. Kuitenkin Laodiken kannattajat nostivat Seleukoksen nuoremman veljen Antiokhos Hieraksin Seleukoksen kilpailijaksi Anatoliassa.


title: Seleukos II Kallinikos

text: Seleukos kärsi murskaavan tappion Ankarassa vuoden 235 eaa. tienoilla. Tämän seurauksena hän jätti maat Taurusvuorista itään veljelleen ja niemimaan muille valloille. Tämän jälkeen Seleukos pyrki saamaan separationistisen Parthian takaisin seleukidien valvontaan tässä onnistumatta. Joidenkin lähteiden mukaan Parthian kuningas jopa vangitsi hänet useiksi vuosiksi tällä retkellä. Toisten lähteiden mukaan hän teki rauhan Arsakes II:n kanssa.


title: Seleukos II Kallinikos

text: Vähässä-Aasiassa Pergamonin asema vahvistui Attalos I:n alaisuudessa. Antiokhos Hieraksin omat alueet pienenivät ja hän teki epäonnistuneen yrityksen kaapata veljensä alueet. Antiokhos Hieraksi menehtyi pakolaisena Traakiassa vuonna 228 eaa. tai seuraavana vuonna.


title: Seleukos II Kallinikos

text: Noin vuotta myöhemmin Seleukos kuoli pudottuaan hevosen selästä. Hänen vanhin poikansa Seleukos III Keraunos nousi valtaan.


title: Seleukos III Keraunos

text: Seleukos III Soter eli Keraunos (n. 243–223 eaa.) oli Seleukidien valtakunnan kuningas vuosina 225–223 eaa. Hän seurasi isäänsä Seleukos II Kallinikosta. Virallinen epiteetti Soter tarkoittaa pelastajaa, lisänimi Keraunos ukkosta.


title: Seleukos III Keraunos

text: Seleukos ehti olla vallassa vain lyhyen aikaa. Hänen oman armeijansa sotilaat murhasivat hänet Vähässä-Aasiassa, kun hän oli sotaretkellä Pergamonin Attalos I:stä vastaan.


title: Seleukos IV Filopator

text: Seleukos IV Filopator hallitsi osaa Seleukidien valtakunnasta vuosina 187–175 eaa. Hänen alueensa koostuivat Syyriasta (mukaan lukien Kilikia ja Palestiina), Mesopotamiasta, Babyloniasta ja osasta Irania.


title: Seleukos IV Filopator

text: Vaikea taloudellinen tilanne, joka johtui osin Rooman vaatimista lunnaista, pakotti Seleukoksen ajamaan kunnianhimoista politiikkaa. Hänen ministerinsä Heliodoros murhasi hänet.


title: Seleukos IV Filopator

text: Seleukoksen poika Demetrios I Soter oli panttivankina Roomassa. Vallan kaappasikin Seleukoksen nuorempi veli Antiokhos IV Epifanes. Tosin Seleukoksen toinen poika, pieni lapsi nimeltään myös Antiokhos, oli muutamia vuosia virallisesti vallassa ennen kuin Epifanes murhautti hänet.


title: Antiokhos V Eupator

text: Antiokhos V Eupator (n. 173–162 eaa.) oli Seleukidien valtakunnan kuningas vuosina 164–162 eaa. Hän seurasi isäänsä Antiokhos IV Epifanesta valtaistuimelle yhdeksänvuotiaana, kun isä oli kuollut Persiassa. Sotapäällikkö Lysias, jonka Epifanes oli jättänyt vastaamaan Syyriasta, toimi sijaishallitsijana. Lysiaksen asema oli kuitenkin epävakaa muiden päälliköiden joukossa. Lisäksi Rooman senaatti piti panttivankina Demetrios I:stä, joka oli Seleukos IV Filopatorin poika ja laillinen vallanperijä. Rooma pystyi näin kontrolloimaan seleukidien politiikkaa uhkaamalla vapauttaa Demetrioksen.


title: Antiokhos V Eupator

text: Edelleen voimakas seleukidien armeija yritti panna pisteen juutalaisten kapinoinnille, mutta yritys päättyi heikkoon kompromissiin. Roomalainen lähetystö matkusteli Syyriassa ja murensi näin seleukidien asemaa. Apamean kanssa tehdyn rauhansopimuksen vuoksi vuonna 188 eaa. sotalaivoja jouduttiin upottamaan ja norsujen jänteitä katkomaan. Lysias ei tohtinut ärsyttää roomalaisia, mutta hänen sylikoiramainen asenteensa suututti hänen alamaisiaan. Rooman lähettiläs Gnaeus Octavius, vuoden 165 eaa. konsuli, murhattiin Laodikeassa 162 eaa. Tässä vaiheessa Demetrios pakeni Roomasta ja hänet otettiin Syyriassa vastaan todellisena kuninkaana.


title: Antiokhos V Eupator

text: Antiokhos ja hänen sijaishallitsijansa tapettiin pian tämän jälkeen.


title: Antiokhos V Eupator

text: Epiteetti Eupator tarkoittaa "hyvästä isästä".


title: Demetrios I Soter

text: Demetrios I Soter (s. 185 eaa.) oli Seleukidien valtakunnan kuningas vuosina 161–150 eaa. Hänen isänsä Seleukos IV Filopator oli lähettänyt hänet Roomaan panttivangiksi. Hänen isänsä kuoleman jälkeen 175 eaa. Antiokhos IV Epifanes käytti Demetrioksen poissaolon hyödykseen ja otti vallan. Demetrios pakeni Roomasta ja otti itselleen Syyrian kruunun 162 eaa. syrjäytettyään serkkunsa Antiokhos V Eupatorin.


title: Demetrios I Soter

text: Epiteetti Soter tarkoittaa pelastajaa. Demetrios sai sen babylonialaisilta, jotka hän vapautti Meedian satraapin Timarkhoksen vallasta. Timarkhos oli puolustanut Meediaa nousevaa Parthiaa vastaan. Ilmeisesti Timarkhos oli katsonut Demetrioksen nousun valtaan syyksi julistautua riippumattomaksi kuninkaasta ja laajentaa alueitaan Babyloniaan. Demetrios löi Timarkhoksen joukot taistelussa 160 eaa., tappoi Timarkhoksen ja poisti Kappadokian kuninkaan Ariarathes V:n vallasta. Seleukidien valtakunnan yhtenäisyys palasi hetkeksi.


title: Demetrios I Soter

text: Timarkhoksen veli Herakleides alkoi esittää, että poika nimeltä Aleksanteri Balas oli Antiokhos IV:n poika. Herakleides sai puolelleen Rooman senaatin. Demetrios lyötiin taistelussa ja tapettiin vuonna 150 eaa.


title: Demetrios I Soter

text: Juutalaisessa historiassa Demetrios tunnetaan voitostaan makkabealaisia vastaan.


title: Aleksanteri Balas

text: Aleksanteri Balas () oli Seleukidien valtakunnan kuningas vuosina 150–146 eaa. Aleksanteri oli kotoisin Smyrnasta vaatimattomista oloista. Herakleides, edellistä kuningasta Demetrios I Soteria vastaan kapinoineen Timorkhoksen veli ja Antiokhos IV Epifaneen ministeri, väitti Aleksanterin olevan Antiokhoksen poika.


title: Aleksanteri Balas

text: Rooman senaatti asettui Aleksanterin kannalle, kuten myös Egyptin Ptolemaios IV ja eräät muut. Aleksanteri meni myös naimisiin Kleopatra Thean kanssa, joka oli Ptolemaioksia. Aleksanterin sotatoimet takeltelivat aluksi, mutta lopulta hän löi Demetrioksen 150 eaa. Sanotaan, että tultuaan valtaan Aleksanteri omistautui rietastelulle. Niin tai näin, Aleksanteri oli uudessa asemassaan riippuvainen Ptolemaiosten tuesta ja tämän vuoksi heikoilla.


title: Aleksanteri Balas

text: Demetrios I:n poika Demetrios II käytti tilaisuutta hyväkseen tavoitellessaan kruunua. Ptolemaios Filometor, Aleksanterin appi, vaihtoi puolta ja Aleksanteri lyötiin Antiokian taistelussa. Aleksanteri pakeni Nabateaan, jossa paikallinen hallitsija murhautti hänet ja lähetti tämän pään Ptolemaios Filometorille, joka tosin oli haavoittunut taistelussa kuolettavasti.


title: Batman (Terry McGinnis)

text:
Terrence ”Terry” McGinnis on kuvitteellinen sankari DC-animaatiouniversumissa ja myöhemmin myös DC Comicsin sarjakuvamaailmassa. Hänen ensiesiintymisensä oli "Batman of the Future" -animaatiosarjan
jaksossa ”Rebirth, Part 1” ja hänet loi Bruce Timm ja Paul Dini. Terry on DC-animaatiouniversumissa toinen Batman ja kaiken kaikkiaan myös sarjakuvat mukaan lukien kolmas henkilö, joka on ottanut Batmanin roolin, joista ensimmäinen oli Jean Paul Valley, joka tunnetaan myös nimellä Azrael. Bruce Wayne valitsi Valleyn kantamaan Batmanin viittaa, kun Bane murskasi hänen selkänsä. Toinen Batmanin viitta kantanut sankari oli Dick Grayson, joka korvasi epäluotettavaksi osoittautuneen Azraelin siihen asti kunnes Bruce Wayne kuntoutuisi saamistaan vammoista.


title: Batman (Terry McGinnis)

text: Terry McGinnis syntyi Gotham Cityssä vuonna 2029 ja hänellä on kahdeksanvuotias pikkuveli Matt. Nuorempana Terry oli nuorisorikollinen ja kuuluikin katujengiin, jota johti häntä neljä vuotta vanhempi gangsteri Charlie ”Big Time” Bigelow. Kaikki kuitenkin päättyi, kun Gothamin poliisit pidättivät jengin. Terry joutui kolmeksi kuukaudeksi nuorisovankilaan, kun taas Charley kärsi useamman vuoden vankeutta ollessaan jo täysi-ikäinen.


title: Batman (Terry McGinnis)

text: Vuosia oli kulunut, kun Batman nähtiin viimeksi, mutta Jokerin legenda eli yhä, kun Terry kohtasi katujengin nimeltä The Jokerz, jotka olivat pukeutuneet pelleiksi ja heidän johtajansa muistutti hyvin paljon Jokeria. Terryn jouduttua heidän kanssa tappeluun, hän kaappasi yhden jengiläisen moottoripyöristä ja lähti karkuun. Sattumalta Terry ajautui Wayne-kartanon läheisyyteen, jossa jo ikääntynyt Bruce Wayne oli sattumalta vastassa. Yhdessä kaksikko tappeli jengiä vastaan, joka oli seurannut Terrya. The Jokerzien saadessa pahasti takkiinsa he vetäytyivät omille teilleen. Waynen sydän alkoi jälleen reistailla, jolloin Terry auttoi hänet takaisin kartanolleen. Waynen saadessa syötyä sydänlääkkeensä hän nukahti tuolilleen, kun Terry oli soittamassa isälleen. Hän yhtäkkiä huomasi lepakon olevan juuttuneena seinäkellon sisälle, joilloin Terry yritti vapauttaa sen. Samalla avasi vahingossa oven lepakkoluolaan. Pian Bruce Wayne oli jo hereillä ja ajoi Terryn tiehensä lepakkoluolastaan.


title: Batman (Terry McGinnis)

text: Terryn palattua kotiin hän sai huomata isänsä Warrenin olevan murhattu, mutta sai myöhemmin tietää, että syyllinen ei ollut Jokerien jengi vaan Wayne-Powers-yhtymän omistaja Derek Powersin apulainen Mr. Fixx. Terry palasi Waynen kartanolle pyytämään apua Powersin pysäyttämiseen, mutta Bruce ei suostunut kuuntelemaan ja käski Terryn viemään todistus aineiston Gothamin poliiseille. Terry yritti vielä vedota Brucea tekemään jotain sillä olihan hän Batman, mutta Bruce sanoi sen olevan jo historiaa. Se ei kuitenkaan estänyt Terryä saamaan kostonsa Powersille ja palasi takaisin lepakkoluolaan varastaakseen Waynen uusimman asun, joka oli jo 20 vuotta vanha. Terryn matkatessa Powersin toimiston ikkunalle hän sai kuulla, että Mr. Fixx murhasi hänen isänsä. Terry kuitenkin huomattiin rakennuksen reunustalla, joilloin hänestä yritettiin päästä eroon. Hän piiloutui varastoon, jolloin Wayne otti häneen radioyhteyden lepakkoasuun ja vaati sen heti takaisin. Hetken erimielisyyksien jälkeen Wayne suostui auttamaan Terryä saamaan Powers kiinni, joka oli salakuljettamassa biologisia joukkotuhoaseita. Kaikki ei mennyt kuitenkaan kuten piti, sillä Terry ei vielä hallinnut kunnolla kaikkia Batmanin aseita, eikä hänen kamppailulajien hallitseminen ollut vielä huipussaan. Powers kuitenkin kaiken hässäkän keskellä altistui oman salakuljettamansa biokemikaaleihin, jotka muuttivat hänen elämänsä.


title: Batman (Terry McGinnis)

text: Bruce oli kuitenkin vakuuttunut Terryn suorituksesta ja huomasi Batmanin olleen edelleen tarpeellinen Gotham Citylle tulevaisuudessakin, jolloin hän seuraavana päivänä vieraili Terryn kotona pyytäen häntä omaksi henkilökohtaiseksi apulaiseksi ja alkoi salaa harjoittamaan nuorta poikaa uuteen rooliinsa Batmanina.Liki 20 vuotta vanha asu, jonka teknologia on kuitenkin todella edistynyttä. Alun perin Bruce Wayne loi asun, koska oli tullut jo niin vanhaksi, ettei hän ollut enää niin vahva kuin nuorempana. Asu poikkeaa perinteisestä Batmanin asusta niin ulkonäöllisesti, kuin teknisesti. Se on kokonaan musta, ja logo on punainen. Naamio myös peittää koko naaman ja viitta on poistettu kokonaan, joiden tilalle on kehitetty kokoon kasautuvat siivet, joiden avulla pystyy liitämään, lisäksi saappaiden pohjaan on asennettu pienet rakettimoottorit joiden avulla saa lisävauhtia noustessaan ilmaan. Asu on myös erittäin kestävä sillä se suojaa tulelta, laserilta, sähköiskuilta ja pieneltä radioaktiiviselta säteilyltä.


title: Batman (Terry McGinnis)

text: Lista lepakkoasun ominaisuuksista:Tulevaisuuden Batmanistä tehtiin aluksi kuusi numeroa kestänyt minisarja, joka alkoi maaliskuussa 1999 ja loppui elokuussa 1999. Myöhemmin samana vuonna marraskuussa se sai oman lehden Batman Beyond, joka kesti aina lokakuuhun 2001 asti sisältäen yhteensä 24 numeroa.


title: Batman (Terry McGinnis)

text: Oman sarjakuvan lisäksi hahmo esiintyi myös muun muassa Jeph Loeb kirjoittamassa Superman/Batman sarjakuvan numeroissa 22 ja 23, jossa hän taisteli Bizarroa vastaan, joka oli siirtynyt aivan toiseen hyperajalliseen todellisuuteen.


title: Batman (Terry McGinnis)

text: 30. kesäkuuta 2010 DC Comics julkaisee ensimmäisen numeron kuusiosaisesta minisarjakuvasta, jonka on käsikirjoittanut Adam Beechen. Tarina sijoittuu vuosia eteenpäin animaatiosarjan tapahtumista.


title: Demetrios II Nikator

text: Demetrios II Nikator (k. 125 eaa.) oli Seleukidien valtakunnan kuningas. Hän oli Demetrios I Soterin poika. Kun Aleksanteri Balas otti vallan seleukidien valtakunnassa ja Demetrioksen isä, äiti ja vanhempi veli kuolivat, Demetrios pakeni Kreetalle. Vuoden 147 eaa. tienoilla hän palasi Syyriaan ja Egyptin Ptolemaios VI:n tuella nousi isänsä valtaistuimelle. Egyptin kuningas myös lopetti tyttärensä Kleopatra Thean avioliiton Aleksanterin kanssa ja tytär meni naimisiin Demetrioksen kanssa. Aleksanteri pakeni Kilikiaan.


title: Demetrios II Nikator

text: Demetrioksen kansansuosio kuninkaana ei ollut kaksinen. Egyptiläisten ja kreetalaisten palkkasotilaiden tuella valtaannoussut poika ei juuri saanut alamaistensa kunnioitusta. Antiokialaiset tarjosivat valtakunnan kruunua Ptolemaios VI:lle, joka oli jo vallannut suuren osan eteläistä Syyriaa. Ptolemaios kuitenkin vaati, että Demetrioksesta tulisi kuningas, sillä Ptolemaios tiesi, ettei Rooma sietäisi yhdistynyttä helleenivaltiota. Ptolemaios VI:n kuoli Aleksanteri Balaksen tehtyä viimeisen epätoivoisen yrityksen saadakseen kruunun itselleen. Seuraavana vuonna egyptiläiset joukot marssivat kotiin ja, kun Balaskin oli kuollut, oli Demetrios valtakunnan ainoa hallitsija.


title: Demetrios II Nikator

text: Ongelmat kuitenkin alkoivat pian. Kreetalaiset sotilaat rähinöivät siihen malliin, että antiokialaiset nousivat kapinaan. Järjestys saatiin palautettua vasta melkoisen verilöylyn jälkeen. Pian tämän jälkeen sotapäällikkö Diodotos valloitti Antiokian ja teki suojatistaan, Aleksanteri Balaksen nuoresta pojasta Antiokhos VI Dionysoksesta kuninkaan. Demetrios ei kyennyt valtaamaan pääkaupunkia takaisin ja hän perusti tukikohtansa Seleukeiaan.


title: Demetrios II Nikator

text: Diodotos poistatti Antiokhoksen valtaistuimelta muutamaa vuotta myöhemmin ja teki itsestään kuninkaan nimellä Tryfon, mutta valtakunnan jako seleukidien jälkeläisten vallassaan pitämään osaan ja vallananastajan hallussaan pitämään Antiokiaan jatkui.


title: Demetrios II Nikator

text: Parthialaisten toiminta pakotti 139 eaa. Demetrioksen marssimaan Parthian kuningas Mithridates I:stä vastaan. Alun voittojen jälkeen Demetrios lyötiin Iranin vuoriseuduilla ja vangittiin seuraavana vuonna. Seleukidien valtakunnan Babylonian provinssi siirty Parthialle, mutta Syyriassa dynastia jatkui Demetrioksen nuoremman veljen Antiokhos VII Sideteksen johdolla.


title: Demetrios II Nikator

text: Mithradates oli pitänyt Demetrioksen hengissä ja jopa naittanut tämän parthialaiselle prinsessa Rhodogunelle, jonka kanssa tämä sai lapsia. Demetrios yritti kuitenkin kahdesti paeta vankeudestaan Kaspianmeren rannoilla. Parthialaiset pitivät Demetrioksen hengissä poliittisista syistä.


title: Demetrios II Nikator

text: Vuonna 130 eaa. Antiokhos Sidetes tunsi olevansa riittävän vahva marssiakseen Parthiaa vastaan. Ensimmäiset voitot olivat suuria. Nyt Mithridates teki vahvaksi uskomansa siirron. Hän vapautti Demetrioksen toivoen tästä seuraavan veljessodan. Antiokhos kuitenkin lyötiin pian Demetrioksen vapauduttua eivätkä nämä tavanneet. Mithradates yritti tavoittaa Demetrioksen, joka kuitenkin palasi kotiin Syyriaan turvallisesti ja otti jälleen vallan itselleen.


title: Demetrios II Nikator

text: Seleukidien valtakunta oli kuitenkin kovin heikentynyt ja Demetrioksella oli vaikeuksia pitää edes Syyria hallinnassaan. Egyptin kuningatar Kleopatra II varusti Demetriokselle armeijan toivoen saavansa Demetrioksen mukaan sisällissotiin hänen veljeään, kuningas Ptolemaios VIII:ta vastaan. Demetrioksen ongelmat kuitenkin vain pahenivat pahenemistaan. Joukot loikkasivat ja Ptolemaios vastasi asettamalla Demetriosta vastaan uuden vallananastajan nimeltä Aleksanteri II Zabinas.


title: Demetrios II Nikator

text: Vuonna 126 eaa. Demetrios lyötiin taistelussa Damaskoksessa. Hänen vaimonsa Kleopatra Thea hylkäsi hänet ja hänet vangittiin. Häntä mahdollisesti kidutettiin ja lopulta hänet tapettiin laivalla lähellä Tyyrosta. Häntä seurasi hänen vaimonsa ja kaksi heidän pojistaan Seleukos V Filometor ja Antiokhos VIII Grypos.


title: Antiokhos VI Dionysos

text: Antiokhos VI Dionysos (n. 148–138 eaa.) oli Seleukidien valtakunnan kuningas. Hänen isänsä oli Aleksanteri Balas ja hänen äitinsä Kleopatra Thea, joka oli Egyptin Ptolemaios VI:n tytär.


title: Antiokhos VI Dionysos

text: Antiokhos ei varsinaisesti itse ikinä hallinnut. Sotapäällikkö Diodotos Tryfon nimitti hänet kruununperilliseksi vuonna 145 eaa. vastustaakseen Demetrios II:sta ja Antiokhos pysyi Diodotoksen nukkena. Vuonna 142 eaa. Diodotos syrjäytti hänet vallasta ja seurasi häntä itse. Vuonna 138 eaa. Diodotos ilmoitti, että Antiokhos oli saanut sisäisen taudin ja tarvitsi leikkaushoitoa, mikä saattoi hyvin olla Diodotoksen tapa peitellä Antiokhoksen murhaa.


title: Sorrell Booke

text: Sorrell Booke (4. tammikuuta 1930 – 11. helmikuuta 1994) oli yhdysvaltalainen näyttelijä. Hänet muistetaan parhaiten hänen roolistaan Boss Hoggina TV-show'ssa "The Dukes of Hazzard".


title: Sorrell Booke

text: Booke syntyi Buffalossa, New Yorkin osavaltiossa. Hänellä oli televisiorooliensa lisäksi elokuvarooleja, ja myöhemmällä urallaan hän keskittyi ääninäyttelemiseen.


title: Sorrell Booke

text: Booke oli ehdolla Emmy-palkinnon saajaksi. Hänellä oli toistuva rooli myös televisiosarjassa "Perhe on pahin". Hän menehtyi suolistosyöpään 64-vuotiaana Sherman Oaksissa, Kaliforniassa. Hänellä on lapset Alexandra ja Nicholas sekä veli Fred.


title: Diodotos Tryfon

text: Diodotos Tryfon (k. 138 eaa.) oli Seleukidien valtakunnan kuningas. Hän oli aiemmin armeijan komentajia. Vastustaakseen Demetrios II Nikatoria hän asetti Aleksanteri Balaksen pojan Antiokhos VI:n nukkehallitsijaksi Aleksanterin kuoleman jälkeen. Vuonna 142 eaa. Diodotos kuitenkin syrjäytti lapsen vallasta ja nousi itse valtaistuimelle.


title: Diodotos Tryfon

text: Seleukidien valtakunnan sisäinen tilanne oli sekava ja Diodotos pyrki vahvistamaan asemaansa muun muassa yllyttämällä juutalaisia Demetrioksen kimppuun. Lopulta vuonna 138 eaa. Antiokhos VII Sidetes löi Diodotoksen Antiokiassa. Diodotos teki tappion jälkeen itsemurhan.


title: Antiokhos VII Sidetes

text: Antiokhos VII Euergetes tai Sidetes (siidonilainen) oli Seleukidien valtakunnan kuningas vuosina 138–129 eaa. Hän oli viimeinen merkittävä seleukidikuningas.


title: Antiokhos VII Sidetes

text: Antiokhos nousi valtaan sen jälkeen kun parthialaiset olivat kaapanneet hänen veljensä Demetrios II:n. Hän meni naimisiin Demetrioksen entisen vaimon Kleopatra Thean kanssa. Heille syntyi Antiokhos IX.


title: Antiokhos VII Sidetes

text: Sidetes löi vallananastaja Diodotos Tryfonin ja piiritti Jerusalemin. Legendan mukaan Antiokhos sai kolmen tuhannen talentin lunnaat piirityksen lopettamisesta. Sidetes hyökkäsi sitten parthialaisia vastaan ja lyhytaikaisesti valloitti takaisin Mesopotamian, Babylonian ja Meedian. Fraates II:n kuitenkin hyökkäsi hänen kimppuunsa ja tappoi hänet. Antiokhoksen veli Demetrios II:n oli tällä välin päässyt vapaaksi ja palasi Syyriaan, joka oli ainoa jäljellä oleva alue seleukidien valtakunnasta.


title: Aleksanteri II Zabinas

text: Aleksanteri II Zabinas () oli vastahallitsija Seleukidien valtakunnassa. Aleksanteri väitti olevansa Antiokhos VII:n ottopoika vaikka todennäköisesti olikin egyptiläisen kauppiaan poika. Seleukidien menetettyä Mesopotamian Parthialle Egyptin Ptolemaios VIII Tryfon käytti Aleksanteria sekaantuessaan seleukidien valtakunnan politiikkaan. Ptolemaios pyrki Aleksanterin avulla vastustamaan varsinaista kuningasta Demetrios II Nikatoria, joka tuki Ptolemaioksen sisarta Kleopatra III dynastian sisäisissä välienselvittelyissä.


title: Aleksanteri II Zabinas

text: Aleksanteri löi Demetrioksen ja hallitsi osaa Syyriasta vuosina 128–123 eaa.. Egyptin tuki kuitenkin ehtyi ja Demetrioksen poika Antiokhos VIII Grypos löi Aleksanterin. Epätoivoinen Aleksanteri ryösti valtakunnan pääkaupungin Antiokian temppelit. Tämän epäsopivan käytöksen johdosta hänet karkotettiin. Aleksanteri otettiin myöhemmin kiinni ja telotettiin. Lisänimi Zabinas tarkoittaa "ostettua", Aleksanteri oli ainoa myöhäisemmistä seleukideista, joka ei käyttänyt kolikoissaan epiteettiä.


title: Firma

text: Firma voi tarkoittaa seuraavia asioita:


title: Bill Steer

text: Bill Steer (oikealta nimeltään William Geoffrey Steer) (s. 3. joulukuuta 1969, Stockton-on-Teesissa, Englannissa) on brittiläinen metallikitaristi. Steer tunnetaan urastaan brittiläisissä metalliyhtyeissä Carcass (vuodet 1985-1995, 2007-) ja Napalm Death (1987-1989). Steer on myös Carcassin perustajajäsen yhtyeen rumpali Ken Owenin kanssa.


title: Bill Steer

text: Steerin tunnetuin kitaristipari on aikanaan Carcassissa, nykyään ruotsalaismetalliyhtye Arch Enemyssä soittava Michael Amott, joka perusti yhtyeensä Steerin suuresti innoittamana.


title: Bill Steer

text: Carcassin hajottua Steer perusti oman 1970-luvun blues/rock -vaikutteisen Firebird-yhtyeen. Steer asuu nykyään Lontoossa. Carcass aloitti toimintansa uudelleen vuonna 2007, ja Bill Steer on myös mukana kokoonpanossa.


title: Kleopatra Thea

text: Kleopatra Thea Euergetis (n. 164–121 eaa.) oli Seleukidien valtakunnan hallitsija vuosina 125–121 eaa. Hän oli Egyptin Ptolemaios VI:n ja Kleopatra II:n tytär. Hänen hallitsemansa alue käsitti lähinnä Syyrian.


title: Kleopatra Thea

text: Vuonna 150 eaa. hän meni naimisiin Aleksanteri Balaksen kanssa. Liitosta syntyi Antiokhos VI Dionysos. Noin vuonna 148 eaa. hän meni naimisiin Demetrios II Nikatorin kanssa, jonka kanssa hän sai pojat Seleukos V Filometor ja Antiokhos VIII Grypos sekä mahdollisesti tyttären, ehkä nimeltään Laodike. Parthialaiset kuitenkin kaappasivat Demetrioksen, joka oli sen jälkeen useita vuosia panttivankina.


title: Kleopatra Thea

text: Demetrioksen vankeuden aikana hän meni naimisiin tämän veljen Antiokhos VII:n kanssa. He saivat ainakin yhden pojan Antiokhos IX:n. Noin vuonna 129 eaa. Antiokhos VII kuoli taistelussa parthialaisia vastaan. Demetrios oli päässyt vapaaksi, palasi nyt valtaistuimelle ja otti vaimonsa takaisin. Kleopatra lähetti varotoimena Antiokhos IX:n turvaan Vähään-Aasiaan Kyzikenokseen.


title: Kleopatra Thea

text: Demetrios yritti valloittaa Egyptin, mutta epäonnistui. Vastatoimena Egyptin hallitsija Ptolemaios VIII asetti Demetrioksen vastahallitsijaksi Aleksanteri II Zabinaksen, mistä seurasi sisällissota. Demetrioksen joukot kärsivät tappion Aleksanteria vastaan Damaskoksessa. Demetrios vetäytyi, mutta Kleopatra tapatti hänet.


title: Kleopatra Thea

text: Kleopatra tappoi myös Demetrioksen vanhimman pojan Seleukoksen, kun tämä yritti päästä valtaan. Vuosina 125–121 eaa. Kleopatra hallitsi Syyriaa. Legitimoidakseen valtansa hän jakoi valtaistuimen poikansa Antiokhos VII Grypoksen kanssa.


title: Kleopatra Thea

text: Kasvaessaan Antiokhoksesta tuli vähemmän ohjailtava ja vuonna 121 eaa. Kleopatra päätti hankkiutua hänestä eroon. Kun Antiokhos oli palaamassa metsältä, äiti tarjosi pojalle viiniä. Koska tämä oli epätavallista käytöstä Kleopatralle, Antiokhos tuli epäluuloiseksi ja pakotti hänet juomaan viinin itse. Juoma oli myrkytetty ja Kleopatra kuoli.


title: Seleukos V Filometor

text: Seleukos V Filometor oli Seleukidien valtakunnan kuningas vuosina 126–125 eaa.). Hänen isänsä oli Demetrios II Nikator ja äiti Kleopatra Thea. Epiteetti Filometor tarkoittaa äitiä rakastavaa, joka hellenistisessä maailmassa tarkoitti yleensä, että hallitsijan äiti toimi kanssahallitsijana. Kleopatra tappoi Seleukoksen, kun tämä oli yrittänyt päästä valtaan.


title: Antiokhos VIII Grypos

text: Antiokhos VIII Epifanes tai Kallinikos tai Filometor, lisänimeltään Grypos (koukkunenä) oli Seleukidien valtakunnan kuningas. Hänen isänsä oli Demetrios II Nikator ja hänen äitinsä Kleopatra Thea.


title: Antiokhos VIII Grypos

text: Antiokhos VIII tai hänen velipuolensa Antiokhos IX on luultavasti sama kuin lyhytaikainen lapsihallitsija Antiokhos Epifanes, jonka Kleopatra Thea nosti valtaan Antiokhos VII:n kuoleman jälkeen, mutta ennen Demetrios II:n paluuta Antiokiaan. Kyseinen lapsi, joka tunnetaan kolikoista, karkotettiin mutta ei tapettu, kun Demetrios II palasi valtaan 129 eaa.


title: Antiokhos VIII Grypos

text: Kun Antiokhoksen äiti oli tappanut hänen vanhemman veljensä Seleukos V Filometorin, hän nosti murrosikäisen Antiokhoksen valtaan 125 eaa. ja hallitsi yhdessä tämän kanssa. Antiokhoksen lyötyä vallananastaja Aleksanteri II Zabinaksen vuonna 123 eaa. hänen äitinsä yritti myrkyttää hänet, mutta epäluuloiseksi tullut Antiokhos pakotti äidin juomaan myrkyn sisältäneen maljan itse.


title: Antiokhos VIII Grypos

text: Antiokhos meni naimisiin Ptolemaiosten suvun prinsessan Tryfainan kanssa. Vuonna 116 eaa. hänen velipuolensa ja serkkunsa Antiokhos IX palasi maanpaosta ja sisällissota alkoi. Antiokhos IX:n vaimo, nimeltään myös Kleopatra, oli Tryfainan sisarpuoli ja Tryfainan määräyksestä Kleopatra ennen pitkää tapettiin dramaattisesti Dafnen temppelissä Antiokian ulkopuolella. Antiokhos IX myöhemmin tappoi Tryfainan kostona. Veljekset jakoivat tämän jälkeen Syyrian keskenään. Antiokhos VIII:n tappoi lopulta hänen ministerinsä Herkleion vuonna 96 eaa.


title: Antiokhos VIII Grypos

text: Yhteensä viisi Grypoksen poikaa, Seleukos VI Epifanes, Antiokhos XI Epifanes, Filippos I Filadelfos, Demetrios III Eukairos ja Antiokhos XII Dionysos, nousivat myöhemmin kuninkaiksi. Seurauksena oli sekaannusta ja sisällissotia, joiden temmellyksessä seleukidien valtakunta kohtasi loppunsa.


title: Antiokhos VIII Grypos

text: Vaikka hänen poliittiset saavutuksensa jättivät ehkä toivomisen varaa, Grypoksen kerrotaan olleen suosittu kuningas.


title: Money for Nothing (Darinin kappale)

text: Money for Nothing on ruotsalaislaulaja Darinin kappale ja single, joka julkaistiin 26. tammikuuta 2005. Kappale on myös Darinin samana vuonna julkaistulla "The Anthem" -albumilla.


title: Money for Nothing (Darinin kappale)

text: ”Money for Nothing” oli Darinin ensimmäinen single, ja myös hänen ensimmäinen hittikappaleensa. Kappaleesta tehtiin myös musiikkivideo.


title: Antiokhos IX Kyzikenos

text: Antiokhos IX Eusebes tai Kyzikenos oli Seleukidien valtakunnan kuningas. Hänen isänsä oli Antiokhos VII Sidetes ja hänen äitinsä Kleopatra Thea. Isänsä kuoltua Parthiassa Antiokhoksen setä Demetrios II Nikator palasi valtaan 129 eaa. Hänen äitinsä lähetti tällöin pojan Kyzikokseen Vähään-Aasiaan, jonka johdosta hän sai lisänimensä Kyzikenos. Hän palasi Syyriaan 116 eaa. ottamaan vallan velipuoleltaan ja serkultaan Antiokhos VIII Grypokselta, jonka kanssa hän lopulta jakoi Syyrian. Grypoksen poika Seleukos VI Epifanes tappoi hänet taistelussa 96 eaa.


title: Seleukos VI Epifanes

text: Seleukos VI Epifanes oli Seleukidien valtakunnan kuningas. Hän oli Antiokhos VIII Grypoksen vanhin poika. Vuonna 96 eaa. Seleukos peittosi setäpuolensa Antiokhos IX:n kostoksi isänsä kuolemasta. Kuitenkin seuraavana vuonna Antiokhos X, joka oli Antiokhos IX:n poika, ajoi Seleukoksen pakosalle Syyriasta Kilikiaan, jonne hän perusti hovinsa.


title: Seleukos VI Epifanes

text: Kilikian asukkailla oli kuitenkin ongelmia merirosvojen kanssa eikä heillä ollut varaa hovin kalliiseen elämäntyyliin. Seleukoksen yritykset koota uusi armeija olivat myös taakka kansalle ja se alkoi kapinoida. Seleukos piiritettiin Hippodromille, joka sitten ilmeisesti paloi, kuten myös kuningas miehineen.


title: Seleukos VI Epifanes

text: Neljä Seleukoksen veljeä jatkoivat tuhoisia sisällissotia toisiaan ja muita vastaan.


title: Antiokhos X Eusebes

text: Antiokhos X Eusebes Filopator oli Seleukidien valtakunnan hallitsija, joka osallistui valtakunnan lopunaikojen sisällissotiin. Valtakautensa alussa 95 eaa. hän löi puoliserkkunsa ja pikkuserkkunsa Seleukos VI:n kostona isänsä Antiokhos IX:n kuolemasta. Hänen nimensä epiteetit kunnioittavatkin hänen isäänsä: Eusebes oli hänen isänsä epiteetti ja Filopator tarkoittaa ’isää rakastavaa’. Voiton jälkeen hän hallitsi Antiokiassa taistellen jatkuvasti Seleukoksen neljää veljeä, nabatealaisia ja parthialaisia vastaan.


title: Antiokhos X Eusebes

text: Antiokhos X:n kuolinaika on epäselvä. Historioitsija Josephus arvelee hänen kuolleen vuoden 90 eaa. tienoilla parthialaisia vastaan käydyssä taistelussa. Toisaalta Appianus kertoo, että Armenian kuningas Tigranes II olisi lyönyt hänet valloitettuaan Syyrian 83 eaa. Hänen toiminnastaan tällä aikavälillä ei ole kuitenkaan mitään tietoa. Hänen poikansa Antiokhos XIII Asiatikos toimi Syyriassa roomalaisten klienttikuninkaana, kun Pompeius oli voittanut Tigraneen.


title: Demetrios III Eukairos

text: Demetrios III Eukairos tai Filopator (k. 88 eaa.) oli Seleukidien valtakunnan hallitsija, joka osallistui valtakunnan lopunaikojen sisällissotiin. Hän oli Antiokhos VIII Grypoksen poika. Eukairos tarkoittaa oikea-aikaista ja on mahdollisesti väärinymmärrys pilkkanimestä Akairos "ennenaikainen".


title: Demetrios III Eukairos

text: Egyptin Ptolemaios IX Lathyroksen avulla hän sai takaisin osan isänsä maista Syyriassa noin vuonna 95 eaa. Hän piti hoviaan Damaskoksessa. Etelässä hän voitti makkabealaiset, mutta joutui vetäytymään. Hän yritti syrjäyttää veljensä Filippos I Filadelfoksen, mutta arabit ja parthialaiset voittivat hänet taistelussa ja ottivat hänet vangiksi. Mithridates II piti häntä vankina Parthiassa Demetrioksen kuolemaan saakka vuonna 88 eaa.


title: Antiokhos XI Epifanes

text: Antiokhos XI Epifanes tai Filadelfos oli Seleukidien valtakunnan hallitsija, joka osallistui valtakunnan lopunaikojen sisällissotiin. Hän oli Antiokhos VIII Grypoksen poika. Kun Antiokhos X oli lyönyt Antiokhos XI:n veljen Seleukos VI:n, Antiokhos XI ja toinen veli Filippos I Filadelfos päättivät kostaa. He piirittivät Antiokian, mutta kärsivät tappion. Antiokhos XI pakeni, mutta hukkui 92 eaa. Orontes-jokeen yrittäessään ratsastaa sen yli.


title: Filippos I Filadelfos

text: Filippos I Filadelfos oli Seleukidien valtakunnan hallitsija, joka osallistui valtakunnan lopunaikojen sisällissotiin. Hän oli Antiokhos VIII Grypoksen neljäs poika. Hän laittoi diadeemin päähänsä vuonna 95 eaa. yhdessä vanhemman veljensä Antiokhos XI:n kanssa sen jälkeen kun heidän serkkunsa Antiokhos X oli tappanut heidän isoveljensä Seleukos VI:n. Hän sai vakiinnutettua valtansa Antiokiassa joskus vuoden 92 eaa. jälkeen ja selvisi nuoremman veljensä Demetrios III:n hyökkäyksistä. Hänen valtakautensa päättyi viimeistään 83 eaa., kun Armenian kuningas Tigranes I valloitti Syyrian. Historiassa ei ole enää mainintoja hänestä tämän jälkeen, mutta roomalaisten lyöttämissä kolikoissa on hänen muotokuvansa.


title: Antiokhos XII Dionysos

text: Antiokhos XII Dionysos Epifanes Filopator Kallinikos oli Seleukidien valtakunnan hallitsija, joka osallistui valtakunnan lopunaikojen sisällissotiin. Hän oli Antiokhos VIII Grypoksen viides poika. Hän seurasi veljeään Demetrios III:ta ja hallitsi vuosina 87–84 eaa. viimeisiä valtakunnasta jäljellä olevia pieniä maa-alueita Damaskoksessa ja sen ympäristössä.


title: Antiokhos XII Dionysos

text: Antiokhos sai aluksi tukea Ptolemaioksilta Egyptistä. Hän sai paikallisissa rähinöissä voittoja, mutta kuoli sitten taistelussa nabatealaisia arabeja vastaan. Hänen kuoltuaan syyrialainen armeija hajaantui aavikolle ja tuhoutui suurelta osin siellä. Pian nabatealaiset valtasivat Damaskoksen.


title: Antiokhos XIII Asiatikos

text: Antiokhos XIII Dionysos Filopator Kallinikos, joka tunnetaan myös lisänimellä Asiatikos oli Seleukidien valtakunnan viimeisiä hallitsijoita. Hän oli Antiokhos X:n ja Kleopatra Selene I:n poika. Hänen äitinsä, Ptolemaiosten suvun prinsessa, toimi poikansa sijaishallitsijana pojan isän kuoleman jälkeen joskus vuosien 92 eaa. ja 85 eaa. välillä. Jonkin aikaa sen jälkeen kun Armenian kuningas Tigranes oli valloittanut Syyrian, Kleopatra matkusti Roomaan. Hän toivoi, että hänen poikansa tunnustettaisiin Egyptin kuninkaiksi, mutta tämä ei onnistunut. He olivat Roomassa ainakin 75–73 eaa., missä heidän katsottiin olevan "Syyrian kuninkaita". Tigranes otti myöhemmin Kleopatran kiinni ja tappoi hänet, mutta sen jälkeen kun Pompeius oli voittanut Tigranesin, Antiokian asukkaat huusivat Antiokhos XIII:n kuninkaaksi ja Lucius Lucullus hyväksyi hänen nimittämisensä Syyrian klienttihallitsijaksi.


title: Antiokhos XIII Asiatikos

text: Vuonna 64 eaa. Pompeius antoi syrjäyttää ja tappaa hänet. Tämän on perinteisesti sanottu päättäneen seleukidien dynastian, mutta Filippos II Filoromaios eli jonkin aikaa pitempään.


title: Seleukos VII Kybiosaktes

text: Seleukos VII Filometor oli Seleukidien valtakunnan hallitsija, jonka henkilöllisyys on monilta osin hämärän peitossa. Hänet tunnetaan lähinnä joistain hänen ja hänen äitinsä, Ptolemaiosten dynastian Kleopatra Selene I:n liikkeellelaskemista kolikoista. Oletettavasti hän oli Antiokhos X:n poika ja Antiokhos XIII:n veli. Hän ilmeisesti hallitsi muutamia seleukideille uskollisia kaupunkeja Armenian kuninkaan Tigranes I:n Syyrian miehityksen 83–69 eaa. aikana.


title: Seleukos VII Kybiosaktes

text: Nuori kuningas on ilmeisesti sama Seleukos, joka meni myöhemmin naimisiin Ptolemaiosten Berenike IV:n kanssa, jonka sisar oli kuuluisa Kleopatra VII. Väitetään, että morsian murhasi hänet hänen huonojen tapojensa takia. Hänellä oli pilkkanimi Kybiosaktes, "kalanteurastaja".


title: Why Does It Rain?

text: Why Does It Rain? on ruotsalaislaulaja Darinin single, joka julkaistiin 27. huhtikuuta 2005. Kappale on myös Darinin samana vuonna julkaistulla "The Anthem" -albumilla.


title: Zheng Ji

text: Zheng Ji (15. toukokuuta 1900, Naxi, Sichuan – 29. heinäkuuta 2010) oli kiinalainen ravitsemustieteilijä ja biokemisti. Hän aloitti yliopisto-opintonsa synnyinmaassaan, mutta lähti vuonna 1930 Yhdysvaltoihin, jossa hän kouluttautui Ohio State Universityssä, Yalen yliopistossa ja Indianan yliopistossa.